Pengusaha, Pemandu Bas Henti-Henti Di Sabah ‘Sakit’ Tiada Bantuan

KOTA KINABALU: Sejak lebih setahun pandemik COVID-19 melanda negara, pengusaha dan pemandu bas henti-henti di negeri ini tidak pernah menerima sebarang bantuan daripada kerajaan.

Dengan kawalan prosedur operasi standard (SOP) yang semakin ketat, situasi yang dihadapi pemandu dan pengusana bas berkenaan semakin ‘sakit’ akibat tiada bantuan yang diterima untuk meringankan beban mereka.

Mereka turut menganggap seperti ‘dianaktirikan’ hingga menyebabkan mereka tidak mampu meneruskan operasi semasa pandemik COVID-19.

Pengusaha bas henti-henti Kinarut Latif Ibrahim, 44, berkata, sejak pandemik COVID-19 melanda pendapatan pengusaha dan pemandu bas henti-henti memang terjejas teruk.

“Pengumuman bantuan bagi Perintah Kawalan Pergerakan (PKP) 3.0 baru-baru ini juga mengenepikan pengusaha dan pemandu bas henti-henti.

“Pengangkutan awam di seluruh Malaysia yang lain diberikan bantuan tetapi tidak kepada bas henti-henti.

“Ada sekali bantuan diberikan tapi itu pun hanya kepada pemilik individu dan bukannya pemilik berstatus syarikat seperti kami,” katanya ketika ditemui di sini baru-baru ini.

Selain itu katanya, penutupan banyak sektor ekonomi menyebabkan bilangan penumpang turut berkurang.

Keadaan itu menyebabkan mereka terpaksa menunggu berjam-jam hanya untuk memenuhkan penumpang mengikut 50 peratus kapasiti yang dibenarkan.

“Jika dahulu bas mini boleh membawa 14 penumpang, kini hanya boleh membawa tujuh penumpang dan bagi bas mini yang lebih kecil, kini hanya boleh membawa enam penumpang.

“Kami sangat terkesan jadi apa bezanya bas henti-henti dengan pengangkutan awam lain seperti e-hailing, bas pelancongan dan bas sekolah yang sama-sama terjejas pendapatan berikutan pandemik COVID-19,” katanya.

Latif berkata, nasib yang menimpa pihaknya mungkin disebabkan tiada satu persatuan besar yang boleh membantu menyuarakan masalah mereka kepada kerajaan negeri.

Menurutnya, sebelum ini ada persatuan bas bumiputera Sabah namun, sudah lama persatuan itu terkubur. Itu menyebabkan suara mereka kurang diberi perhatian.

Bagi pemandu bas Putatan Saharudin Nordin, 35, sekarang ini mereka beroperasi hanya untuk menampung kos penyelenggaraan bas sahaja, bukan lagi ingin mendapatkan keuntungan.

“Pendapatan kami cukup terjejas namun sudah lebih setahun langsung tiada bantuan untuk pemandu bas henti-henti. Pengangkutan awam yang lain semuanya diberikan bantuan secara one-off.

“Biarpun pada Mac tahun lepas, semua sektor ekonomi ditutup termasuk operasi bas henti-henti tapi, satu sen bantuan pun tidak diberikan kepada kami. Seolah-olah kami dianaktirikan.

“Kami juga punya keluarga dan anak untuk diberi makan. Tanpa pendapatan harian, bagaimana untuk memberi makan anak-anak,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muhyiddin Meninggalkan Istana Negara

KUALA LUMPUR: Perdana Menteri Tan Sri Muhyiddin Yassin meninggalkan Istana Negara, 1 tengah hari ini.

Beliau menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selama kira-kira 40 minit.

Terdahulu, Perdana Menteri yang mempengerusikan mesyuarat khas kabinet di Putrajaya pagi tadi tiba di Istana Negara pada 12.23 tengah hari.

Beliau sempat melambai kepada petugas media yang menunggu di pintu masuk Istana Negara sejak 7.30 pagi tadi.

Sebelum itu Peguam Negara Tan Sri Idrus Harun dan Ketua Polis Negara tiba di Istana Negara pagi tadi.

Difahamkan satu pengumuman khas akan diadakan hari ini namun tiada sebarang perincian lanjut setakat ini.


Berang Hubungan Tak Direstui, Lelaki Tikam Punggung Bekas Teman Wanita

Seorang lelaki warga Singapura yang dikenali sebagai Basnayake Keith Spencer dipenjara kerana menikam punggung bekas teman wanitanya dengan pisau sepanjang 34 sentimeter.

Menurut laporan Today Online, mangsa, Danielle Joan Pereira, yang merupakan bekas teman wanita suspek terdahulu menyewa sebuah apartment di Icon Village dari 12 hingga 14 September 2018 untuk menyambut parti ulang tahun kelahirannya.

Bagaimanapun, Spencer datang tanpa diundang pada jam 1 pagi 13 September dan dibenarkan masuk oleh Pereira yang mahu bersangka baik dengan kehadiran bekas teman lelakinya itu.

Spencer kemudian pergi ke dapur dan menelan dadah jenis methamphetamine.

Tidak lama selepas itu, dia mengambil pisau dapur lalu mendekati Pereira di ruang lalu dan terus menikamnya.

Pereira yang panik cuba berdiri tetapi terjatuh kerana kecederaan yang dialami membuatkan dia menjerit dan meminta semua tetamu yang datang melarikan diri demi keselamatan mereka.

Spencer dengan tenang duduk di sofa dan bercakap dengan mangsa di mana dia menyalahkan mangsa menjadi punca hubungan mereka tidak direstui oleh ibu bapanya.

Suspek kemudian menghubungi pihak berkuasa dan mengakui “Saya dah tikam kawan saya”, serta sempat memaklumkan Pereira cedera di bahagian punggung.

Ekoran kejadian itu, mangsa menerima tujuh jahitan untuk lukanya yang sedalam 8 sentimeter, panjang 4 sentimeter.

Sementara itu, Spencer dihantar ke pusat pemulihan sebelum mahkamah menjatuhkan hukuman satu tahun penjara terhadapnya


PKPB Mungkin Tamat Lebih Awal

KUALA LUMPUR: Perintah Kawalan Pergerakan Bersyarat (PKPB) yang dilaksanakan di seluruh negeri kecuali Pahang, Kelantan dan Perlis mungkin ditamatkan lebih awal jika penilaian risiko jangkitan Covid-19 berkurangan.

Menteri Kanan (Keselamatan), Datuk Seri Ismail Sabri Yaakob berkata, Kementerian Kesihatan Malaysia (KKM) kini sedang melakukan penilaian semula di negeri yang dikenakan PKPB.

“Ada yang bertanya adakah kawasan negeri tertentu akan ada penilaian semula, ya KKM sedang melakukan penilaian semula di negeri yang diisytiharkan PKPB.

“Saya percaya jika tidak ada kes baru, jangkaan keberangkalian jangkitan tidak berlaku dan penilaian risiko menunjukkan kawasan berkenaan tidak berisiko, kawasan berkenaan boleh ditamatkan lebih awal,” katanya pada sidang media harian Covid-19 di sini, hari ini.

Ismail Sabri berkata, keputusan itu akan bergantung kepada penilaian risiko di negeri-negeri yang dikenakan PKPB.

“Jadi kita tengok (keputusan) penilaian itu nanti, bagaimanapun saya ingin mengingatkan supaya kita menjaga SOP yang ditetapkan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 polis cedera disepak, ditumbuk suami isteri di Balai Polis Penampang

DUA anggota polis bukan sahaja dimaki hamun, malah cedera selepas ditumbuk dan disepak oleh suami isteri ketika menenangkan pasangan itu di parkir Balai Polis Penampang, semalam.

Dalam kejadian 1.05 pagi, suami isteri berusia lingkungan 30 tahun hadir ke Balai Polis Penampang kerana terbabit kemalangan.

Sebaik tiba di balai polis, keadaan menjadi kecoh selepas pasangan itu tidak berpuas hati apabila melihat pihak yang terbabit kemalangan dengan mereka turut berada di balai polis.

Ketua Polis Daerah Penampang Deputi Superintendan Mohd Haris Ibrahim berkata, ketika keadaan menjadi kecoh dan tidak terkawal, dua anggota polis kemudian bertindak menenangkan pasangan terbabit.

“Ketika itu, suami isteri (suspek) bertindak agresif dan memaki hamun anggota polis yang cuba menenangkan keadaan.

“Suspek wanita yang disyaki di bawah pengaruh alkohol bertindak menumbuk dan menyepak dua anggota polis terbabit sehingga cedera,” katanya ketika ditemui, hari ini.

Mohd Haris berkata, suami isteri itu ditahan kerana berkelakuan tidak senonoh dalam kawasan balai polis dan menggunakan kekerasan jenayah terhadap penjawat awam.

“Kedua-dua suspek ditahan mengikut Seksyen 353 Kanun Keseksaan kerana menggunakan kekerasan jenayah bagi menakutkan penjawat awam daripada menjalankan kewajipan.

“Kes turut disiasat mengikut Seksyen 90 Akta Polis 1967 kerana berkelakuan tidak senonoh di balai polis,” katanya. – Harian Metro


Pemegang PSS Tidak Layak Jadi Warganegara Malaysia

KOTA KINABALU: Ketua Menteri Datuk Seri Panglima Haji Mohd Shafie Apdal memberi jaminan setiap pemegang Pas Sementara Sabah (PSS) tidak akan dipertimbang untuk menjadi Pemastautin Tetap mahupun diberi hak kewarganegaraan.

Beliau turut menegaskan, tiada mana-mana pendatang asing tanpa izin (PATI) yang akan diberikan dokumen tersebut kecuali golongan warga asing yang telah memegang Kad Pendaftaran Khas Orang Asing (IMM13), Kad Burung-Burung, dan Sijil Banci yang dikeluarkan oleh kerajaan terdahulu sejak tahun 1970-an.

“PSS akan terbatal jika pemegangnya disabitkan kesalahan jenayah atau telah mendapat pasport daripada negara asal.

“Walau bagaimanapun, sebelum sebarang dokumen perjalanan daripada negara asal diperoleh, warga asing ini perlu memegang PSS bagi tujuan rekod keberadaan dan pergerakan semasa berada di Sabah,” katanya.

Beliau berkata demikian ketika menjawab soalan lisan Datuk Bolkiah Ismail (Warisan-Pitas) mengenai usaha kerajaan dalam menangani kebanjiran PATI dalam Sidang Dewan Undangan Negeri (DUN) di sini hari ini.

PSS yang diumumkan Menteri Dalam Negeri, Tan Sri Muhyiddin Yassin dan mula dikeluarkan 1 Jun 2020 adalah untuk menyeragamkan kepelbagaian dokuman yang dipegang oleh warga asing di Sabah yang dikeluarkan semasa zaman pemerintahan kerajaan sebelum ini.

IMM13 diisukan oleh Jabatan Imigresen sejak 1970 kepada pelarian perang kerana Malaysia mengiktiraf Pertubuhan Bangsa-Bangsa Bersatu Bagi Pelarian (UNHCR), Kad Burung-Burung pula dikeluarkan oleh Jabatan Ketua Menteri pada tahun 1985 dan 1986 oleh Parti Bersatu Sabah (PBS) manakala Sijil Banci turut dikeluarkan oleh PBS pada 1990 melalui MKN.

Ketua Menteri berkata, PSS yang lengkap dengan ciri-ciri keselamatan seperti biometrik pemegangnya itu akan menggantikan Kad Pendaftaran Orang Asing Khas (IMM13), Sijil Burung-Burung dan Sijil Banci yang ada sekarang.

Menurut beliau, ketika ini terdapat sebanyak 136,055 dokumen itu di Sabah iaitu IMM13 (51,645), Kad Burung-Burung (36,892) dan Sijil banci sebanyak 47,518.

Mohd Shafie berkata, berdasarkan jumlah itu, dianggarkan kira-kira 600,000 PSS akan dikeluarkan selepas mengambil kira ahli keluarga seperti isteri atau suami dan anak-anak setiap pemegang ketiga-tiga dokumen asal itu.

“Jumlah itu berdasarkan rekod terkini yang mencatatkan sebanyak 136,055 orang pemegang dokumen IMM13, Kad Burung Burung dan Sijil Banci. Jumlah itu akan berubah semasa pengemaskinian data selanjutnya berikutan pendaftaran tanggungan juga akan diambil kira.

“Satu pasukan petugas akan ditubuhkan di peringkat negeri yang diketuai Jabatan Ketua Menteri dan terdiri daripada pelbagai agensi seperti Jabatan Imigresen, Majlis Keselamatan Negara (MKN) Sabah, Jabatan Pendaftaran Negara (JPN) Sabah dan lain-lain agensi yang berkaitan bagi memperincikan mekanisme PSS seterusnya melancarkan operasi,” katanya.

Mengulas tentang pengusiran PATI, kata Mohd. Shafie, sejak 1990 hingga 8 November lalu, sejumlah 587,443 orang PATI telah dihantar pulang ke negara asal masing-masing.

Katanya, untuk tahun ini, sehingga 8 November seramai 9,419 orang PATI telah diusir keluar.


Lupakan kelapa sawit, tanam buluh

BENTONG 2 Mac – Rakyat negara ini disaran beralih kepada tanaman lain seperti buluh dan kelapa selaras dengan cadangan kerajaan menghentikan peluasan penanaman kelapa sawit di kawasan baharu di seluruh negara.

Menteri Industri Utama, Teresa Kok Suh Sim berkata, langkah itu penting memandangkan tanaman baharu seperti buluh dilihat amat berpotensi dan mendapat permintaan baik.

“Saya rasa inilah masanya untuk kita hentikan perluasan penanaman kelapa sawit dan melihat kepada tanaman lain contohnya di Pahang sesetengah kawasan terdapat banyak pokok buluh. Buluh boleh dijadikan banyak barangan dan Jepun adalah pasaran terbaik untuk produk buluh.

“Ini adalah antara jenis pokok (tanaman) yang boleh kita lihat, lupakan hanya menumpukan kepada penanaman kelapa sawit,” katanya dalam sidang akhbar selepas merasmikan Projek The Valley@Bentong di sini hari ini.

Yang hadir sama Ahli Parlimen Bentong, Wong Tack; Pengerusi Bina Puri Holdings Bhd. (Bina Puri), Tan Sri Ir. Wong Foon Meng; Pengarah Urusan Kumpulan Bina Puri, Tan Sri Tee Hock Seng dan Pengarah Eksekutif Kumpulan Bina Puri, Datuk Mathew Tee.

Tambah beliau, selain buluh, pokok kelapa dilihat berpotensi dan boleh mendatangkan keuntungan yang mana Malaysia sendiri mengimport kira-kira RM1 juta kelapa setahun.

Dalam pada itu, beliau berkata, langkah menghentikan peluasan penanaman kelapa sawit adalah tepat memandangkan minyak sawit di dalam negara mencukupi bagi menstabilkan harga komoditi itu.

Jelasnya, kejatuhan harga minyak sawit hujung tahun lalu menyaksikan ramai pekebun kecil menderita dan terkesan berbanding syarikat besar yang dilihat masih mampu meraih keuntungan.

Sementara itu, mengulas mengenai kunjungannya ke Indonesia baru-baru ini, beliau berkata, perbincangan mengenai masa depan minyak sawit dengan Indonesia berjalan baik dan Malaysia bersama Indonesia akan terus membantah usaha Kesatuan Eropah (EU) untuk memboikot minyak sawit. – Utusan Online


21 Rumah Terjejas Akibat Ribut Di Sandakan

SANDAKAN: “Kami sekeluarga berlari ke arah rumah jiran sebaik bumbung rumah diterbangkan angin,” kata Sunarti Lolo, 39, penduduk Kampung Desa Permai, Batu Sapi, Sandakan yang terjejas dalam kejadian ribut kelmarin.

Sebanyak 21 rumah di kampung itu terjejas akibat ribut pada 7.45 malam dan ada sebahagiannya tidak dapat didiami buat sementara waktu disebabkan faktor keselamatan.

Menurut Sunarti, bimbang dengan keselamatan menyebabkan mereka sekeluarga meredah ribut untuk berlindung di rumah jirannya yang lebih kukuh.

“Ketika kejadian, angin tiba-tiba kuat disusuli hujan lebat dan menyebabkan bumbung di bahagian dapur, bilik dan ruang tamu tercabut diterbangkan angin.

“Ketika cuba menyelamatkan diri, salah seorang anak saya terjatuh di bawah jambatan dan menyebabkan perutnya luka.

“Namun kami tetap berlari menyelamatkan diri kerana keadaan ketika itu menakutkan dengan zink berterbangan,” katanya ketika dihubungi hari ini.

Sunarti berkata, disebabkan kejadian itu, rumah mereka tidak boleh didiami ketika ini kerana mengalami kerosakan teruk selain barangan di rumah juga tidak boleh digunakan.

“Buat masa ini, kami belum baiki lagi bumbung yang tercabut manakala barang di dalam rumah rosak teruk termasuk peralatan elektrik akibat terkena air hujan.

“Disebabkan itu juga, kami sekeluarga terpaksa menumpang di rumah jiran sementara menunggu rumah dibaiki,” katanya.

Penduduk lain, Gujing Gapri, 53, berkata, ketika kejadian dia baru menunaikan solat Isyak namun tiba-tiba ribut melanda rumah mereka dan menyebabkan sebahagian bumbung rumah tercabut.

“Saya terpaksa membatalkan niat untuk meneruskan solat kerana bimbang keselamatan ibu yang uzur dan isteri ketika itu.

“Kejadian ribut berlaku lebih 10 minit menyebabkan 10 bumbung zink rumah saya diterbangkan angin dan disebabkan keselamatan, kami terpaksa berlindung di tempat selamat,” katanya.

Terdahulu, difahamkan ini kali pertama berlaku ribut sehingga menjejaskan rumah penduduk di kampung berkenaan yang terletak kira-kira 300 meter dari kawasan pantai berhampiran.


TERKINI: 135 Kes Pulih Dan Discaj Hospital Dicatatkan Hari Ini

PUTRAJAYA: Kementerian Kesihatan Malaysia (KKM) menerusi Dr Noor Hisham Abdullah memaklumkan  bahawa terdapat sebanyak 135 kes telah pulih dan discaj hospital.

Ini menjadikan jumlah keseluruhan kes pulih dan discaj adalah sebanyak 4, 702 bersamaan dengan 73. 15%.

Terkini #COVID19 6 Mei 2020.Bilangan pesakit yang sembuh terus meningkat. Terbaharu, 135 pesakit telah pulih menjadikan 4,702 pesakit sembuh keseluruhan.Kadar kesembuhan 73.15%. pic.twitter.com/vtdzOmsrX8


Tiada Bazar Ramadan Di Seluruh Sabah Satu Keputusan Tepat

Kita sedia maklum bahawa kerajaan telah memutuskan untuk membenarkan pembukaan bazar Ramadan dan Aidilfitri, selain aktiviti solat tarawih di surau serta masjid pada tahun ini selepas kesemua aktiviti berkenaan dilarang pada tahun lalu.

Keputusan tersebut dicapai setelah mendapatkan pandangan Kementerian Kesihatan (KKM) dalam mesyuarat harian Jawatankuasa Teknikal Perintah Kawalan Pergerakan (PKP) dan berita gembira tersebut telah diumumkan oleh Menteri Kanan Keselamatan, Datuk Seri Ismail Sabri Yaakob dalam sidang media harian beliau pada 16 Mac yang lalu.

Kebenaran pembukaan bazar Ramadan dan Aidilfitri diberikan berikutan penurunan kes harian COVID-19 pada waktu itu dengan prosedur operasi standard (SOP) yang ketat dan perlu dipatuhi semua pihak yang terlibat bagi mengekang penularan wabak tersebut.

Majlis Keselamatan Negara (MKN) dalam pada itu telah menggariskan beberapa SOP kepada peniaga bazar berkenaan antara lain termasuklah pemilihan lokasi mestilah dibuat di kawasan terbuka, laluan masuk dan keluar yang berbeza atau sehala dan kawalan jumlah pengunjung.

Selain itu, penganjur juga perlu memastikan pematuhan terhadap SOP tetap yang telah lama dilaksanakan seperti pemeriksaan suhu dan pendaftaran pengunjung melalui aplikasi MySejahtera di tempat masuk, pemakaian pelitup muka, penjarakan fizikal sekurang-kurangnya satu meter, serta kawalan keluar masuk pelanggan.

Waktu operasi juga ditetapkan bermula jam 3 petang sehingga 8 malam sahaja bagi bazar Ramadan, manakala tempoh bazar Aidilfitri pula seawal jam 10 pagi hingga 12 tengah malam.

Namun demikian, kerajaan Negeri Sabah pada 7 April telah mengambil ketetapan yang berbeza iaitu tidak membenarkan aktiviti bazar Ramadan dijalankan di negeri tersebut pada tahun ini, menerusi kenyataan media Menteri Kerajaan Tempatan dan Perumahan Negeri Sabah, Datuk Masidi Manjun.

Keputusan tersebut mengundang pelbagai reaksi dalam kalangan masyarakat khususnya golongan peniaga yang menganggap ianya seolah-olah menutup pintu rezeki mereka untuk meraih sedikit keuntungan dalam peluang perniagaan yang datang setahun sekali ini, selain bagi meredakan pendapatan mereka yang terjejas teruk akibat penularan pandemik COVID-19 sejak setahun yang lalu.

Biarpun begitu, pada hemat saya, ketetapan yang telah diambil oleh kerajaan negeri Sabah tersebut adalah satu tindakan yang berani dan dianggap sangat tepat pada masanya berikutan situasi semasa penularan COVID-19 di negeri ini masih berada pada tahap membimbangkan dengan kadar kebolehjangkitan atau Ro/Rt pada jangkaan mengikut kes seharian masih pada kadar melebihi 1.00.

Pada masa yang sama, terdapat beberapa lokaliti yang dikenakan Perintah Kawalan Pergerakan (PKP) seperti di daerah Tawau dan Keningau, serta Perintah Kawalan Pergerakan Diperketatkan (PKPD) di beberapa kawasan di Kota Kinabalu, Kota Belud, Keningau, Nabawan dan Kinabatangan.

Kewujudan beberapa kluster baharu berpunca daripada majlis sosial sejak kebelakangan ini akibat daripada tahap pematuhan SOP dalam kalangan masyarakat yang rendah adalah antara alasan yang paling utama dalam menjustifikasikan keputusan untuk tidak membenarkan aktiviti bazar Ramadan dijalankan di negeri tersebut.

Sekalipun keputusan untuk tidak membenarkan aktiviti bazar dianggap ‘tidak populis’ dan mengundang kecaman ramai pihak terutamanya dari golongan peniaga, namun ia antara langkah kawalan terbaik bagi membendung penularan COVID-19 dalam kalangan masyarakat terutamanya dalam kelompok masyarakat yang tahap pematuhan SOPnya masih rendah.

Malahan, adalah merupakan satu langkah yang bijak jika sekiranya semua kerajaan negeri yang lain terutamanya bagi negeri yang mempunyai bilangan kes jangkitan dan kadar kebolehjangkitan atau Ro/Rt yang masih tinggi dan membimbangkan untuk meneliti semula apakah wajar aktiviti bazar Ramadhan dan Aidilfitri ini diteruskan?

Atau mungkin aktiviti ini wajar dibenarkan di dalam zon hijau sahaja.

Semoga pandangan yang diberikan mendapat perhatian sewajarnya dari pihak yang berkaitan terutamanya Jawatankuasa Pengurusan Bencana COVID-19 daerah dan negeri yang terlibat.

Jangan nanti sudah terhantuk baru tengadah. – AWANI

Penulis merupakan Perunding Keselamatan & Kesihatan Awam, Safety Management Academy.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita Nyaris Buta Kerana Tidak Makan Buah & Sayur Selama 22 Tahun

Baru-baru ini seorang wanita berusia 25 tahun di Norwich, England yang dikenali sebagai Jade Youngman dinasihatkan oleh pakar perubatan yang dia berisiko mengalami buta sekiranya dia berterusan mengehadkan diet pemakanannya.

Difahamkan, Jade mengamalkan diet memakan pizza, kentang goreng, nugget dan pasta kosong.

Apabila dinasihatkan oleh doktor untuk mengambil makanan yang lebih banyak nutrisi dalam dietnya, Jade berkata dia tidak dapat makan buah dan sayur dan telah mengelak dari makanan itu sejak 22 tahun lalu.

“Apabila orang meletak hidangan sayur-sayuran atau buah-buahan di depan saya, ianya seperti menghidangkan najis anjing dan meminta saya memakannya,” katanya.

Jade disahkan mengalami gangguan pengambilan makanan yang menyebabkan dia fobia melampau terhadap makanan dan tekstur makanan tertentu sehingga mencetuskan kebimbangan dan rasa mual.

Bagaimanapun, Jade bukan orang pertama yang mengalami masalah itu.

Dua remaja lelaki di UK dilaporkan telah hilang deria penglihatan mereka akibat dari masalah tersebut.

Menurut kajian yang dijalankan oleh University of Iowa Health Care, saraf optik berisiko untuk rosak sekiranya badan tidak menerima nutrien yang mencukupi seperti folic acid dan vitamin B.

Vitamin ini hanya boleh didapati pada buah-buahan dan sayur-sayuran, yang membantu mengekalkan kesihatan sel.

Sumber: Business Insider Malaysia, World of Buzz


Pulangkan segera ubat darah tinggi ada losartan

ORANG ramai diminta tidak panik berikutan penggantungan dan penarikan balik tujuh produk ubat untuk pesakit darah tinggi yang mengandungi losartan, sebaliknya memulangkan semula kepada pembekal jika masih menyimpan bekalan ubat berkenaan.

Timbalan Menteri Kesihatan, Dr Lee Boon Chye berkata, setakat ini bahan tidak dibenarkan yang terdapat dalam ubatan berkenaan tidak mempunyai kesan sampingan segera sebaliknya kesan jangka masa panjang.

“Jika ada pesakit yang masih mempunyai ubat berkenaan, mereka harus memulangkan segera kepada pembekal. Tidak perlu panik, hentikan penggunaan ubat dan serahkan kembali kepada pembekal.

“Kementerian Kesihatan Malaysia (KKM) sudah pun menarik balik ubat itu dari pasaran dan mengikut rekod sepatutnya (bekalan ubat berkenaan) sudah tiada dalam pasaran kecuali kepada mereka yang masih menyimpan ubat dalam stok yang lama,” katanya selepas merasmikan Majlis Sambutan Hari Buah Pinggang Sedunia Peringkat Negeri Perak di Ipoh, hari ini.

Beliau mengulas mengenai penarikan semula tujuh produk ubat-ubatan yang dikesan mengandungi bahan aktif losartan oleh Pihak Berkuasa Kawalan Dadah (PBKD).

Tujuh produk itu ialah LOSAGEN 50 (Losartan Potassium Tablets 50mg); LOSAGEN 100 (Losartan Potassium Tablets 100 Mg); Losartas 50mg Tablets (Losartan Potassium Tablets 50mg) dan Losartas 50mg Tablets (Losartan Potassium Tablets 50mg).

Turut digantung pendaftaran ialah produk Losartas 100mgc Tablets (Losartan Potassium Tablets 100 Mg); TOZAAR PLUS LS 50/12.5mg Tablet (Losartan Potassium/ Hydrochlorothiazide); Tozaar 50mg Tablet (Losartan Potassium Tablets 50mg) dan Tozaar Tablets 100mg (Losartan Potassium Tablets 100 Mg).

Ketua Pengarah Kesihatan, Datuk Dr Noor Hisham Abdullah dalam satu kenyataan semalam berkata, tindakan tegas itu diambil selepas Pihak Berkuasa Sains Kesihatan Singapura (HSA) mengeluarkan notis panggil balik ke atas tiga produk yang mengandungi losartan daripada sumber bahan aktif dikeluarkan syarikat Hetero Labs Limited, India kerana kehadiran impuriti N-nitroso-Nmethyl-4-aminobutyric acid (NMBA).

Katanya, impuriti itu berkemungkinan boleh menyebabkan kanser kepada pengguna dalam tempoh jangka masa panjang.

Dr Boon Chye berkata, KKM sentiasa membuat pemantauan secara rawak dalam memastikan ubat yang dipasarkan di negara ini adalah selamat. – Harian Metro


Lebih Enam Ribu Geran Tanah Akan Dikeluarkan Diseluruh Sabah

KOTA KINABALU: Kerajaan Negeri bersedia mempertimbangkan sebarang permohonan tanah yang dikemukakan oleh rakyat asalnya kedudukan tanah itu tidak mempunyai pertelingkahan dengan hutan simpan yang diwartakan.

Ketua Menteri Datuk Seri Panglima Haji Mohd Shafie Apdal berkata, sehingga kini lebih 6,000 geran tanah di daerah-daerah seluruh Sabah telah dipohon dan apabila prosesnya siap, pengeluaran geran akan diberikan kepada pemohon yang layak tidak lama lagi.

“Kita faham geran tanah ini penting kepada rakyat kerana mereka sudah memohon berpuluh tahun yang lalu. Maka, usaha perlu diambil bagi membolehkan geran ini diberikan kepada pemohon yang layak.

“Tetapi permohonan yang dibuat harus mengikut prosedur yang betul bukannya dengan cara menceroboh. Kena ada asas dalam membuat permohonan.

“Bagi pihak kerajaan, kita akan meneliti dan melihat kedudukan tanah yang dipohon. Sekiranya tiada pertelingkahan dengan hutan simpan seperti hutan simpan kelas satu atau kelas dua, maka permohonan itu akan dipertimbangkan kepada mereka yang berhak,” katanya ketika ditemui selepas Majlis Penyampaian Anugerah Perkhidmatan Cemerlang JTU, Penyerahan Geran Bersubsidi, Perasmian Bangunan Unit Perkhidmatan Tanah Anak Negeri Sabah (Pantas), Pelancaran JTU Dashboard serta jamuan Hari Raya Aidilfitri 2019, di Dewan Serbaguna Wisma JTU, di sini pada Selasa.

Mohd Shafie turut menyampaikan 3,547 geran subsidiari (strata title) untuk unit kediaman dan unit komersil di sekitar bandaraya, Penampang dan Tuaran.

Memandangkan geran subsidiari ini masih atas nama pemaju, beliau menyarankan syarikat pemaju memindah milik geran kepada pembeli unit kediaman dan unit komersil pada tahun ini.

Beliau turut menasihatkan individu yang sudah menerima geran tanah supaya memajukan tanah yang ada dan bukan menjual tanah itu kepada orang lain.

Katanya, tanah perlu diurus dengan baik jika ingin mendapatkan hasil yang berpanjangan.

Terdahulu dalam ucapannya, Mohd Shafie berharap pendekatan baharu JTU yang dilancarkan itu akan membantu meningkatkan keupayaan JTU dalam melaksana dasar pengurusan tanah dengan lebih baik.

“Kita kena maju ke hadapan dengan meningkatkan daya upaya kita dalam memberikan perkhidmatan yang baik supaya pengurusan permohonan geran tanah dapat dipercepatkan. Kita juga kena pastikan tanah yang dimiliki itu tidak dijual sebaliknya akan dibangunkan bagi memperolehi hasil,” ujarnya.

Beliau juga memberi kebenaran untuk JTU memohon penambahan kakitangan sekiranya perlu kerana jabatan itu dapat menyumbang hasil yang banyak kepada pendapatan negeri Sabah.


Hilang Lebih Tiga Jam Ketika Keluar Buang Air Besar

LAHAD DATU : Seorang pemandu pelancong akhirnya ditemui dalam keadaan selamat selepas lebih tiga jam hilang ketika membuang air besar di kawasan Sungai Kapur berhampiran kawasan Bukit Evans, di sini, semalam.

Mangsa berusia 43 tahun itu ditemui pukul 6.10 petang, kira-kira 50 meter dari lokasi mangsa dilaporkan hilang.

Komander Pasukan Polis Marin (PPM) Wilayah 4 Sabah, Asisten Komisioner Mohamad Pajeri Ali berkata pemandu berkenaan membawa dua pelancong untuk asing menjalankan aktiviti “Jungle Tracking” dengan menaiki bot ke kawasan itu pada pukul 3 petang.

“Apabila tiba di lokasi, pemandu memaklumkan kepada kumpulan pendakian berkenaan untuk memulakan aktiviti terlebih dahulu memandangkan dia perlu buang air besar.

“Bagaimanapun, pemandu pelancong tidak muncul sehingga selesai aktiviti dijalankan,” katanya dalam kenyataan hari ini.

Susulan kejadian itu, operasi mencari dan menyelamat (SAR) kemudian digerakkan pukul 4 petang.

PPM tiba di kawasan hutan Sungai Kapur bersama tiga anggota termasuk Pegawai Perhutanan Pos Lasun bagi menjalankan misi pencarian.

“Seorang Pegawai Perhutanan kemudian melepaskan empat das tembakan ke udara sebagai isyarat di kawasan mangsa hilang.

“Selang beberapa minit terdengar suara berteriak dari arah hutan Kayu Kapur kemudian anggota SAR menuju ke tempat suara kedengaran dan menemui mangsa dalam keadaan lemah kira-kira 50 meter dari tebing Sungai Kapur,” jelasnya.

Pajeri berkata mangsa dibawa ke bot Jabatan Perhutanan dan di hantar ke Pangkalan Perhutanan Pos Lasun untuk tindakan lanjut. – SabahNewsToday


Empat Lagi Lokaliti Di Sabah Di Bawah PKPD Mulai 19 Julai

KOTA KINABALU: Sebanyak empat lagi lokaliti di Sabah dikenakan perintah kawalan pergerakan diperketatkan (PKPD) selama dua minggu bermula 19 Julai hingga 1 Ogos.

Timbalan Perdana Menteri, Ismail Sabri Yaakob berkata lokaliti tersebut membabitkan Apartment Seri Maju di Kota Kinabalu, dua lokaliti di Tawau iaitu QL Farm Breeder, Jalan Stesen TV, kuarters pekerja Onika Kuari dan Kampung Tinusa 2, Sandakan

“Sidang Khas Majlis Keselamatan Negara (MKN) meneliti pembentangan oleh KKM dan setelah mengambil kira penilaian risiko serta trend jangkitan Covid-19, bersetuju untuk mengenakan PKPD di lokaliti berikut,” katanya.

Sementara itu, Ismail Sabri yang juga Menteri Pertahanan berkata PKPD di beberapa lokaliti di Sabah yang tamat esok dilanjutkan selama dua minggu sehingga 1 Ogos.

Lokaliti terbabit adalah Taman Zifa, Beaufort, dan Kampung Simpangan, Kota Marudu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kawasan ESSZone Tiada Penculikan Dicadang Dikeluarkan Daripada Perintah Berkurung

LAHAD DATU, 20 Nov: Polis Diraja Malaysia (PDRM)  sedang mengkaji  cadangan mengeluarkan kawasan perairan atau daerah dalam Zon Selamat Timur Sabah (ESSZone) yang direkodkan tiada insiden penculikan daripada fasa pelaksanaan perintah berkurung, kata Pesuruhjaya Polis Sabah  Datuk Omar Mammah.

Langkah itu, katanya bagi memberi ruang kepada PDRM meningkatkan kawalan keselamatan di kawasan yang lebih berisiko berlakunya insiden penculikan terutama di perairan Lahad Datu dan Semporna.

“(Cadangan keluarkan kawasan daripada) perintah berkurung sedang kita kaji, sekiranya (ada) kawasan di Sabah ini yang kita rasakan tiada sebarang penculikan dilaporkan, misalnya di Tawau,” katanya kepada pemberita selepas mesyuarat Operasi Kawasan Keselamatan Khas Pantai Timur Sabah (ESSCom) yang dipengerusikan Timbalan Ketua Polis Negara Datuk Mazlan Mansor di sini hari ini.

Omar berkata pada masa ini tempoh masa bagi perintah berkurung dikekalkan dari 6 petang sehingga 6 pagi meliputi kawasan perairan di Sandakan, Beluran, Kinabatangan, Lahad Datu, Kunak, Semporna dan Tawau.

Perintah berkurung pertama kali dikuatkuasakan pada 16 Julai 2014 bagi mengekang jenayah penculikan dan pencerobohan penjenayah rentas sempadan termasuk Kumpulan Penculikan Untuk Wang Tebusan (KFRG) atau Abu Sayyaf.

Omar juga berkata perkataan ‘perintah berkurung’ tetap dikekalkan ekoran nama berkenaan termaktub dalam undang-undang meskipun terdapat gesaan agar ia ditukar kepada nama yang lebih mesra pelancongan.


Pastikan Jarak 2 Meter Jika Keluar Beriadah – PM

KUALA LUMPUR: Penduduk di negeri yang dilaksanakan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dibenarkan keluar rumah untuk beriadah dengan anggota isi rumah.

Negeri yang dikenakan PKPB adalah Pahang, Perak, Negeri Sembilan, Kedah, Terengganu dan Kelantan; manakala PKPP dilaksanakan di Perlis dan Sarawak.

Perdana Menteri, Tan Sri Muhyiddin Yassin, berkata kebenaran itu diberikan berikutan beliau sedar pengasingan diri untuk satu tempoh yang lama boleh memberi tekanan terhadap kesihatan mental.

Bagaimanapun, beliau mengingatkan individu yang mahu beriadah perlu memastikan jarak dua meter dengan orang lain pada setiap masa. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pekerja Asing Cuba Bawa Masuk PTI Gagal

KALABAKAN, 21 Feb : Cubaan tiga lelaki warga asing membawa masuk seorang wanita dan dua kanak-kanak perempuan warga Indonesia melalui jalan tikus gagal apabila ditahan Angkatan Tentera Malaysia melalui Briged Kelima Infantri Malaysia (5 Briged) di kawasan Serudong di sini, semalam.

Markas Divisyen Kelima Infantri Malaysia (5 Div) dalam satu kenyataan hari ini berkata kesemua mereka yang berumur antara tiga hingga 42 tahun itu ditahan pada 2.45 petang selepas dikesan berada dalam sektor Op Benteng 5 Briged.

“Pada mulanya, kumpulan Serkap mengesan tiga individu yang merupakan pekerja ladang kawasan sekitar menaiki dua motosikal dalam keadaan mencurigakan dan lima minit kemudian, didapati seorang wanita bersama dua anaknya berjalan melalui jalan tikus dari arah sempadan Indonesia menuju ke arah motosikal terbabit,” kata kenyataan itu.

Katanya, pemeriksaan awal mendapati kesemua tahanan termasuk pekerja ladang itu tidak mempunyai dokumen pengenalan diri sah dan siasatan mendapati tiga pekerja ladang itu cuba membantu membawa masuk pendatang haram ke Malaysia.

“Turut dirampas dua motosikal jenis Honda Wave CL serta dua telefon bimbit dengan nilai rampasan dianggarkan RM12,000, kesemua tahanan dan rampasan dibawa ke Balai Polis Kalabakan untuk tindakan lanjut,” katanya menambah Markas 5 Div akan terus mengukuhkan kawalan sempadan bagi mengekang kemasukan pendatang tanpa izin ke negara ini.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


STAR Tetap Sokong PN, Muhyiddin

KOTA KINABALU: Parti Solidariti Tanah Airku (STAR) tetap dengan pendirian menyokong kerajaan Perikatan Nasional (PN) dan kepemimpinan Tan Sri Muhyiddin Yassin.

Presidennya, Datuk Dr Jeffrey Kitingan, berkata beliau secara peribadi turut menyokong Muhyiddin untuk terus menjadi Perdana Menteri.

“Tidak timbul sama sekali persoalan untuk mengalihkan sokongan kepada calon lain yang berangan-angan mahu menjadi Perdana Menteri,” katanya dalam satu kenyataan, hari ini.

Beliau berkata demikian sebagai mengulas pendirian STAR mengenai spekulasi peralihan kerajaan Pusat berikutan dakwaan Presiden PKR, Datuk Seri Anwar Ibrahim mendapat sokongan majoriti Ahli Parlimen untuk membentuk kerajaan dan mengambil alih jawatan Perdana Menteri.

Mengulas lanjut, Jeffrey yang juga Timbalan Ketua Menteri Sabah, berkata langkah Anwar menarik Ahli Parlimen daripada kerajaan dalam usahanya untuk menjadi Perdana Menteri hanya menjejaskan kredibilitinya di mata rakyat.

“Berdasarkan senario semasa, rakyat melihat tindakan Anwar yang menunjukkan beliau gila kuasa ingin menjadi Perdana Menteri tanpa mengambil kira kesannya kepada rakyat hanya menjejaskan kredibiliti dirinya sendiri.

“Lebih baik beliau (Anwar) menjaga kawasannya sebagai Ahli Parlimen Port Dickson dan menyumbang usaha serta tenaga membantu kerajaan dan rakyat dalam memerangi musuh tidak kelihatan iaitu COVID-19 selain membantu memulihkan ekonomi yang terjejas akibat pandemik itu,” katanya.

Pada masa sama, Ahli Parlimen Keningau itu juga menekankan peningkatan jangkitan COVID-19 khususnya di Sabah dan penularan disebabkan pengunjung dari negeri ini menimbulkan kebimbangan besar dalam kalangan masyarakat.

“Rakyat tidak seharusnya diganggu dengan langkah terdesak Anwar.

“Kita perlu berwaspada dan mengikuti prosedur operasi standard (SOP) supaya lengkungan kes dapat diratakan secepat mungkin,” katanya.

Dr Jeffrey yang juga Menteri Pertanian dan Perikanan Sabah berkata, langkah itu bagi memastikan negara kembali ke landasan yang sepatutnya bagi memulihkan ekonomi negara.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua kampung luar bandar di Sabah nikmati bekalan air, elektrik menjelang 2035

KOTA BELUD, 24 Feb – Kementerian Pembangunan Luar Bandar (KPLB) Sabah menyasarkan semua kampung luar bandar di negeri itu akan menikmati kemudahan bekalan air bersih dan elektrik menjelang 2035.

Menterinya Datuk Ewon Benedick berkata kerajaan negeri juga bertekad membina lebih banyak rumah baharu menerusi Projek Perumahan Rakyat Termiskin selain menaik taraf jalan luar bandar yang masih dalam keadaan daif.

“Semua sasaran itu dimasukkan dalam 10 Bidang Keberhasilan Utama dan 316 petunjuk prestasi utama (KPI) kementerian dilancarkan pada 6 Dis 2018, dan bagi memastikan ia tercapai, kita perlu merangka pelan strategik selaras dengan keadaan semasa memandangkan bajet kerajaan negeri dan persekutuan adalah terhad.

“Selain itu, penglibatan badan bukan kerajaan, syarikat berkaitan kerajaan dan syarikat korporat turut dialu-alukan untuk melaksanakan program tanggungjawab sosial korporat bagi membantu seterusnya melengkapkan usaha kerajaan mencapai sasaran itu,” katanya ketika ditemui pemberita selepas menyempurnakan Penutupan Program Teras Pembangunan Belia Kota Belud di sini, hari ini.

Ewon berkata kementeriannya kini dalam proses membuat semakan dan mengemas kini Pelan Strategik Pembangunan Luar Bandar Sabah 1998 memandangkan ia tidak lagi relevan kepada dasar dan pendekatan semasa kerajaan negeri.

Ewon juga berharap proses semakan dan kemas kini pelan strategik pembangunan luar bandar Sabah itu dapat disiapkan seterusnya diumumkan pada tahun ini.

“Dalam tahun ini, kerajaan akan melancarkan Dasar Pembangunan Luar Bandar Nasional di peringkat persekutuan. KPLB Sabah telah menyemak dasar-dasar itu selain turut mengadakan bengkel bagi memberi input berkaitan termasuk melihat bagaimana  ia dapat dilaksanakan di Sabah setelah dilancarkan nanti,” katanya.

Mengenai program hari ini, Ewon yang juga Anggota Dewan Undangan Negeri Kadamaian berkata ia dapat membantu Kampung Paka-Paka mempromosikan eko pelancongan dan kawasan menarik berpotensi sebagai tarikan pelancongan.


Lantikan Semula Penjawat Awam Berusia 60 Tahun dihentikan, Beri Peluang Pegawai Pelapis – KM

KOTA KINABALU: Kerajaan negeri memperuntukan lebih RM700 juta setahun untuk menampung emolumen 21,020 penjawat awam dalam perkhidmatan awam negeri Sabah termasuk 1,639 pegawai kumpulan pengursan dan profesional daripada pelbagai skim perkhidmatan.

Ketua Menteri, Datuk Seri Mohd Shafie berkata sehubungan itu perancangan teliti dan berkesan dalam pengurusan sumber manusia perlu diberi fokus utama kerana penjawat awam merupakan aset dan sumber penting untuk memacu pembangunan dan kemakmuran negeri ini.

Mohd Shafie berkata kerajaan negeri memberikan perhatian berat dan sedang melaksanakan pelan penggantian yang sistematik untuk menyediakan pelapis atau pengganti kepada pegawai-pegawai jawatan strategik yang bakal bersara, berpindah atau dinaikkan pangkat.

“Menerusi pelan ini, kerajaan negeri komited melaksanakan beberapa inisiatif dengan matlamat untuk meningkatkan keupayaan perkhidmatan awam negeri Sabah.

“Antaranya ialah memantapkan struktur organisasi melalui penubuhan bahagian biasiswa dan latihan perkhidmatan di bawah Jabatan Perkhidmatan Awam Negeri Sabah (JPANS) yang akan mengawal selia biasiswa dan latihan kepada penjawat awam berkuatkuasa 1 Januari 2019.

“Selain itu, Insititut Latihan Sektor Awam Negeri (INSAN) akan digabungkan dengan JPANS bertujuan menyelaraskan program pembangunan latihan sektor awam negari termasuklah latihan kemahiran dan latihan kompetensi,” katanya dalam sesi soal jawab semasa sidang Dewan Undangan Negeri (DUN) di sini hari ini.

Beliau berkata demikian sebagai menjawab soalan Datuk Joniston Bangkuai (PBS-Kiulu), adakah kerajaan negeri mempunyai pelan penggantian untuk jawatan kanan di dalam perkhidmatan awam negeri.

Mohd Shafie menambah, kerajaan negeri juga meletakkan sasaran peningkatan peratusan jawatan bagi kumpulan pengurusan dan profesional daripada enam kepada 10 peratus iaitu 1,800 jawatan kepada 2,800 jawatan dalam tempoh lima tahun.

Katanya, inisiatif itu bakal menarik lebih ramai bakat berpotensi untuk memantap jentera perkhidmatan awam negeri agar lebih berdaya saing.

Selain itu, katanya kerajaan negeri dalam pembentangan bajet 2019 mencadangkan Program Latihan Pembangunan Eksekutif diberikan peruntukan sebanyak RM8 juta untuk 2019, bertujuan meningkatkan kemahiran, kompetensi dan keupayaan penjawat awam selaras dengan hasarat kerajaan untuk meningkatkan kompetensi perkhidmatan awam negeri.

Bagi memastikan pelan penggantian dapat dilaksanakan dengan berkesan, beliau berkata kerajaan negeri telah membuat keputusan untuk menghentikan pelantikan smeula selepas bersara wajib 60 tahun bertujuan memberikan peluang kenaikan pangkat kepada pegawai pelapis yang memenuhi kriteria yang diperlukan.


Dia Muhammad Sajjad Bin Kamaruz Zaman

KUALA LUMPUR: Usahawan kosmetik kontroversi Muhammad Sajjad Kamaruz Zaman atau Nur Sajat didapati dilahirkan dan didaftarkan sebagai lelaki.

Maklumat itu diperolehi hasil pertemuan Pejabat Mufti Wilayah Persekutuan (PMWP) dengan Jabatan Pendaftaran Negara (JPN) kelmarin.

Mufti Wilayah Persekutuan Datuk Seri Dr Zulkifli Mohamad al-Bakri berkata, “Berdasarkan maklumat pengesahan daftar kad pengenalan penama yang diperoleh melalui JPN, nama yang tertera adalah Muhammad Sajjad Kamaruz Zaman.

“Jantina penama didaftarkan sebagai lelaki. Semakan lanjut pada sijil kelahiran beliau juga mendapati penama dilahirkan sebagai lelaki,” katanya dalam kenyataan dimuat naik di Facebook, semalam.

Zulkifli berkata, sehingga kini, tidak ada dokumen rasmi perubatan yang dikemukakan oleh Nur Sajat bagi membuktikan beliau adalah wanita.

“Berdasarkan Arahan Jabatan Pendaftaran Negara Bil. 9/2007 perenggan 5.7.1, pindaan jantina dalam kad pengenalan adalah tidak dibenarkan kecuali atas perintah mahkamah,” katanya.

Beliau turut menjelaskan bahawa PMWP tidak pernah terbabit dalam pengesahan identiti Nur Sajat yang diuruskan Jabatan Kemajuan Islam Malaysia (Jakim) pada 2018.

Katanya, pengesahan jantina membabitkan pakar perubatan dan ia berada di bawah urusan Jakim.

“Hanya atas dasar amanah dan tanggungjawab maka, PMWP mengambil inisiatif bertemu JPN semalam (kelmarin) bagi mendapatkan pengesahan butiran lengkap beliau yang tersebar di media sosial,” katanya.

Sementara itu, Dr Zulkifli berkata, agensi pengelola umrah yang menguruskan ibadah umrah ahli perniagaan itu wajib bertanggungjawab ke atas isu yang berlaku.

Beliau berkata, pihak berkenaan sepatutnya memelihara dan membimbing jemaah supaya mengikut hukum syarak serta undang-undang setempat.

“Mereka juga perlu sentiasa memberi panduan serta peringatan kepada jemaah agar menepati kehendak ibadat itu sendiri.

“(Jadi dalam isu ini) agensi wajib bertanggungjawab sepenuhnya,” katanya.

Dr Zulkifli berkata, perbuatan mengenakan pakaian bukan mengikut jantina asal tetap haram dan dikira berdosa, walaupun mematuhi rukun umrah.

Malah, katanya, usahawan itu boleh dikenakan dam kerana melanggar wajib umrah dan masalah itu disebut oleh fuqaha sebagai infikak al-jihah (hukum yang terpecah kepada beberapa bahagian).

Resolusi Muzakarah Haji Peringkat Kebangsaan Kali Ke-28 Musim Haji 1433H menerusi kertas kerja bertajuk Khunsa dan Mukhannas Dalam Permasalahan Ibadat Haji juga menyimpulkan bahawa bagi mukhannas (transgender) semula jadi atau yang disengajakan supaya mengikut hukum asal kejadian dirinya.

“Dalam konteks isu ini, Muhammad Sajjad wajib secara syarak sebagaimana yang termaktub dalam al-Quran dan hadis untuk beribadah dan berpakaian seperti lelaki,” katanya.


Polis Rampas Syabu Bernilai Lebih RM1.48 Juta Di Tawau

TAWAU : Polis merampas lebih 41.19 kilogram dadah jenis syabu bernilai lebih RM1.48 juta dalam serbuan di sebuah syarikat penghantaran barang di Jalan Sin Onn di sini Khamis lepas.

Ketua Polis Daerah Tawau ACP Peter Umbuas berkata rampasan pada 12.30 tengah hari itu dibuat hasil maklumat daripada seorang suspek berusia 49 tahun yang ditahan bersama 303.15 kilogram syabu di Kampung Batu Payung pada 6 Sept lepas.

“Sebaik mendapat maklumat polis menyerbu syarikat berkenaan dan hasil pemeriksaan di dalam sebuah kontena polis menemukan enam kotak mengandungi 13 bungkusan plastik berisi dadah jenis syabu dengan anggaran berat kasar 41.195 kilogram dadah,” katanya dalam kenyataan hari ini.

Menurutnya tiada tangkapan dibuat dalam serbuan itu.

Beliau berkata kes itu merupakan susulan daripada penahanan seorang lelaki pada 6 Sept lepas bersama dadah bernilai lebih RM10 juta di Kampung Batu Payung selepas dikejar polis dari Kampung Membalua semasa cuba meloloskan diri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sistem Kesihatan Di Sabah Tidak Akan Runtuh

KOTA KINABALU: Biarpun berlaku peningkatan kes positif yang tinggi di Sabah, itu bukan gambaran sistem kesihatan di negeri ini akan runtuh.

Ketua Pengarah Kesihatan, Tan Sri Dr Noor Hisham Abdullah berkata, anggapan bahawa sistem kesihatan di Sabah akan runtuh disebabkan kenaikan kes positif adalah tidak benar.

Buat masa ini, 25 hospital kerajaan di negeri ini berfungsi dengan baik, tiada kekurangan katil dan kekurangan kemudahan di Unit Rawatan Rapi (ICU).

Dengan itu, beliau sekali kagi mengingatkan orang ramai agar tidak mengeluarkan fakta yang tidak betul.

Segala makluman boleh dirujuk menerusi laman web rasmi Kementerian Kesihatan Malaysia (KKM).

Sehingga kini, sebanyak 12,745 kes positif Covid-19 dilaporkan di Sabah, dengan 105 kematian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Safar Untong SKN Baharu Sabah

KOTA KINABALU, 6 Nov: Pengarah Jabatan Tanah dan Ukur Sabah Datuk Safar Untong dilantik sebagai Setiausaha Kerajaan Negeri (SKN) Sabah yang baharu berkuat kuasa 4 Nov lepas.

Beliau menggantikan Datuk Hashim Paijan yang bersara wajib pada 2 Nov.

Penyerahan watikah pelantikan dibuat semasa mesyuarat pasca Kabinet diikuti majlis serah terima tugas antara Hashim dan Safar di Pusat Pentadbiran Kerajaan Negeri di sini, hari ini.

Ketua Menteri Datuk Seri Mohd Shafie Apdal dalam kenyataan berkata kerajaan negeri bersetuju untuk melantik Safar sebagai SKN berikutan pengalaman luas dimilikinya dalam perkhidmatan awam Sabah.

Safar, 55, mula menyertai perkhidmatan awam Sabah pada Oktober 1987 sebagai Juru Ukur Daerah.

Pemegang Ijazah Sarjana Sains (Pembangunan dan Pentadbiran Tanah) dari Universiti Teknologi Malaysia itu pernah menggalas pelbagai jawatan dalam jabatan termasuk Pegawai Juru Ukur Daerah, Bahagian Pantai Barat Selatan, Penolong Pemugut Hasil Tanah di Sandakan dan Penguasa Tanah dan Ukur.

Anak kelahiran Beaufort itu juga memiliki keahlian profesional dalam bidang juru ukur tanah termasuk Felo Institut Juruukur Diraja Malaysia, Juruukur Tanah Berdaftar, Sabah dan Juruukur Tanah Berdaftar, Semenanjung Malaysia.

Safar turut diiktiraf di peringkat antarabangsa apabila menjadi Ahli  Royal Institution of Chartered Surveyor United Kingdom sejak 2016.


Iran Tawar RM320 Juta Untuk Kepala Trump

WASHINGTON: Presiden Amerika Syarikat (AS), Donald Trump memberi amaran akan menyerang dengan lebih hebat sekiranya Iran membalas dendam atas pembunuhan pemimpin tentera, Qasem Soleimani.

“Semua kenyataan media ini adalah pemberitahuan kepada Kongres bahawa AS akan bertindak dengan lebih keras jika Iran menyerang sebarang individu atau menjadikan kita sebagai sasaran.

“Notis undang-undang tidak diperlukan tetapi akan diberikan,” katanya menerusi Twitter tengah hari semalam.

Presiden AS itu kemudiannya tidak lagi memberi apa-apa kenyataan kerana sedang menghabiskan cuti musim sejuk dengan bermain golf di West Palm Beach.

Beliau hanya kembali bersuara sejurus pulang ke Mar-a-Lago dan mengecam ahli politik serta pengamal undang-undang yang mengkritiknya kerana tidak memaklumkan kepada Kongres sebelum mengarahkan serangan dibuat ke atas Iran.

Trump mengarahkan serangan udara ke atas lapangan terbang Iraq di Baghdad, sekali gus meragut nyawa Soleimani yang sebelum ini dianggap sebagai pengganas oleh kerajaan pimpinan Barack Obama.

Serangan terbabit berlaku beberapa hari selepas perusuh yang menyokong gerakan militan Syiah menyerbu kedutaan AS di Iraq pada sambutan Ambang Tahun Baharu.

Beberapa ahli politik AS mempersoalkan apakah tindakan itu sudah diluluskan dan berkata, mereka tidak melihat keperluan mencukupi untuk serangan terbabit dilakukan.

Menurut Trump, serangan berkenaan dibuat kerana Soleimani mengarahkan rakyat AS di Asia Barat dijadikan sasaran serangan.

Iran sejak pembunuhan itu mengeluarkan ganjaran berjumlah AS$80 juta (RM328 juta) untuk sesiapa yang dapat membunuh Presiden AS terbabit, malah mengancam untuk menyerang Rumah Putih.

Penganjur majlis pengebumian Soleimani turut menyeru semua rakyat Iran bagi menderma AS$1 (RM4.10) setiap seorang untuk mencukupkan jumlah AS$80 juta itu.

Seruan berkenaan dibuat ketika jenazah Soleimani diarak di Mashad.

Iran turut mengumumkan tidak akan mematuhi sebarang had dikenakan dalam perjanjian nuklear 2015. – Agensi


70,594 pekebun kecil, penoreh belum terima BMT

KOTA KINABALU: Seramai 70,594 pekebun kecil dan penoreh getah yang belum menerima Bantuan Musim Tengkujuh (BMT) 2018, diminta bersabar.

Pengurus Besar Lembaga Industri Getah Sabah (LIGS) Datuk Harris Mathew menjelaskan bantuan daripada kerajaan Persekutuan itu hanya diberi kepada 6,055 pekebun kecil dan penoreh getah yang berdaftar dengan Pihak Berkuasa Kemajuan Pekebun Kecil Perusahaan Getah (Risda).

Bagaimanapun, katanya, Kerajaan Sabah telah mengemukakan permohonan kepada kerajaan Pusat supaya dipanjangkan kepada golongan pekebun kecil dan penoreh di negeri ini.

“BMT hanya diberikan kepada 6,055 pekebun kecil dan penoreh getah yang berdaftar dengan Risda, bukannya 70,594 ribu yang berdaftar dengan LIGS.

“RM600 diperuntukkan kepada setiap pekebun kecil dan penoreh yang berdaftar bagi musim tengkujuh selama tiga bulan iaitu November dan Disember 2018 serta Januari 2019.

“Saya dan Menteri Pertanian dan Industri (MAFI) Sabah Datuk Junz Wong telah mengadakan perbincangan bersama kerajaan Pusat untuk mendapat RM42 juta bantuan kepada pekebun kecil dan penoreh getah di Sabah.

“Pada masa ini, kita masih lagi dalam perbincangan dan kita sangat berharap agar menerima maklum balas positif dalam masa terdekat,” katanya.

Menurut Harris, masalah itu mungkin berpunca daripada polisi baharu yang hanya mengambil kira pekebun kecil dan penoreh di bawah Risda dan terlepas pandang mengenai LIGS.

Dalam pada itu, LIGS juga mengadakan perbincangan dengan kerajaan Pusat berkenaan pembayaran balik ke atas perbezaan harga lantai getah.

“Berikutan harga getah yang agak rendah, kerajaan menetapkan harga lantai atau ‘activation price’ di paras RM2.50. Sekiranya harga getah di ladang RM2, kerajaan Pusat akan memberi bayaran insentif 50 sen bagi setiap kilogram getah yang dijual.

“Bagaimanapun, pembayaran insentif berkenaan hanya dibayar selepas tempoh dua bulan selepas penjualan getah.

“Oleh itu, LIGS mencadangkan agar pembayaran dibuat oleh LIGS terlebih dahulu dan kemudiannya dibayar balik oleh kerajaan Pusat,” ujarnya.

Tambahnya, pembayaran tertunggak Insentif Pengeluaran Getah (IPG) sebanyak RM15 juta kepada 28 ribu pekebun kecil dan penoreh getah di Sabah dijangka selesai dibayar pada April ini.

Harris mendedahkan, pada tahun ini, LIGS menggalakkan pekebun getah untuk melaksanakan aktiviti ekonomi tambahan (AET) dengan memperkenalkan penanaman halia dan lada hitam serta penternakan kelulut sebagai pendapatan sampingan agar tidak bergantung hanya kepada pendapatan hasil getah.

Beliau berkata demikian kepada media selepas mengadakan kunjungan hormat kepada Ketua Menteri Datuk Seri Mohd Shafie Apdal bagi memaklumkan persaraan beliau yang berkuatkuasa esok, 5 April selepas berkhidmat selama 46 tahun dalam perkhidmatan awam.


GRS Ibarat Bom Jangka, Kata Penganalisis

KOTA KINABALU: Penganalisis politik meramalkan kerajaan Gabungan Rakyat Sabah (GRS) akan sukar mengekalkan kesatuannya selepas kemenangan pada pilihan raya Sabah minggu lalu.

Mereka melihat potensi pergaduhan dalaman, persaingan sesama sendiri, dan personaliti yang kuat dalam gabungan yang longgar itu seperti pemicu yang akan memecahkan GRS.

Arnold Puyok dari Universiti Malaysia Sarawak menarik perhatian kepada perkembangan pada Selasa lepas, antara Ketua Barisan Nasional Sabah, Bung Moktar Radin, dan Ketua Menteri Hajiji Noor.

“Nampaknya ini permulaan yang sukar bagi GRS…ini bukanlah langkah pertama yang bagus untuk sebuah kerajaan baharu,” katanya kepada FMT.

“Kalau mereka boleh bertahan selama kira-kira 6 bulan lagi, kita boleh anggap itu sebagai suatu kejayaan. Mari kita tengok apakah mereka boleh atasi perbezaan antara mereka dalam 6 bulan pertama ini.”

Hanya beberapa jam selepas mengangkat sumpah, Hajiji mengumumkan penukaran portfolio Bung (perumahan dan kerajaan tempatan) dengan portfolio Timbalan Ketua PPBM Sabah, Masidi Manjun (kerja raya).

Ditanya apakah ada perbincangan awal mengenai pembahagian jawatan Kabinet Sabah antara parti komponen, Hajiji mengesahkan tetapi pertukaran itu dibuat ekoran perkembangan terbaharu.

Sumber memaklumkan Bung tidak berpuas hati dengan jawatan yang diberikan kepada BN, yang membantu GRS menawan 38 kerusi pada PRN.

Mereka mendakwa Bung segera meninggalkan Istana Negeri selepas ketua menteri dan 3 timbalannya, termasuk beliau, mengangkat sumpah jawatan.

Bridget Welsh dari University of Nottingham (Malaysia) mengingatkan GRS sebuah gabungan baharu dan oleh itu parti-parti komponennya harus belajar bekerjasama.

“Ada personaliti yang kuat, serta gaya dan jangkaan yang berbeza. Majoriti cukup tapi tak kukuh kerana GRS akan goyah jika satu pihak meninggalkannya.

“Ketidakstabilan dalam politik persekutuan akan membayangi Sabah dan itu cabaran utamanya – iaitu pertalian antara ketaktentuan politik di peringkat persekutuan dan negeri,” katanya kepada FMT.

Penganalisis sosio-politik, Awang Azman Awang Pawi, dari Universiti Malaya percaya perkembangan pada Selasa itu hanya sebahagian kecil daripadanya.

Beliau percaya perselisihan akan berpanjangan dan akan ternampak pada perebutan jawatan di peringkat negeri hingga ke akar umbi.

“Ini akan berlaku dalam pembahagian jawatan di pihak berkuasa tempatan dan daerah, malah apabila melibatkan pembahagian projek daripada yang besar-besar sehinggalah sekecil-kecil kerja seperti potong rumput dan baik pulih longkang.

“GRS akan lagi goyah dan rapuh apabila sampai masanya untuk membahagian kerusi Parlimen, memandangkan kita menuju pilihan raya umum,” katanya.

Daripada 38 kerusi yang dimenangi oleh GRS, 17 diperoleh PN, 14 oleh BN dan 7 oleh PBS.

Warisan Plus menang 29 kerusi sementara sekutunya PKR menang 2 dan Upko 1. Tiga kerusi lain milik calon Bebas. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sumbar Rokok Seludup Dalam Kancil

LAHAD DATU: Seorang lelaki ditahan Pasukan Polis Marin (PPM) di Jalan Agaseh di Lahad Datu, hari ini selepas pemeriksaan ke atas Perodua Kancil dipandunya sarat dengan rokok seludup.

Dalam kejadian kira-kira jam 10.30 pagi itu, pemeriksaan ke atas kenderaan dipandu suspek warga tempatan berusia 29 tahun itu menemukan 1,570 bungkus rokok seludup.

Komander PPM Wilayah Empat Sabah, Asisten Komisioner Mohamad Pajeri Ali berkata, hasil maklumat yang diterima sepasukan anggota dikerah ke lokasi bagi mengesan suspek.

Menurutnya, sebaik anggota PPM tiba suspek yang sedang berada dalam kenderaan mencurigakan itu ditahan untuk pemeriksaan lanjut.

“Hasil pemeriksaan, sebanyak 1,570 bungkus rokok seludup pelbagai jenama dengan nilai anggaran RM97,100 ditemukan.

“Suspek ditahan dan kenderaan itu dirampas sebelum dibawa ke Markas PPM Lahad Datu untuk tindakan lanjut,” katanya dalam satu kenyataan media, hari ini.

Menurutnya, keseluruhan nilai rampasan mencecah RM104,100.

“Bagaimanapun, siasatan diteruskan mengikut Seksyen 135(1)(d) Akta Kastam 1967.

“Jika sabit kesalahan, suspek itu boleh didenda tidak kurang sepuluh kali ganda nilai barang seludup atau RM100,000 (yang mana lebih tinggi) atau RM500,000 atau penjara tidak kurang enam bulan dan tidak lebih lima tahun atau kedua-duanya sekali,” katanya.


Anggota bomba cedera, jentera rosak diserang perusuh di kuil

SUBANG JAYA: Seorang anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya cedera manakala jentera dinaiki turut dirosakkan kumpulan perusuh yang berhimpun di sekitar Kuil Maha Mariamman, dalam kejadian kira-kira jam 1 pagi tadi.

Anggota berkenaan diserang selepas pasukan bomba dari balai terbabit tiba di lokasi sebaik mendapat maklumat sebuah kereta terletak di luar kuil terbakar.

Jurucakap Jabatan Bomba dan Penyelamat Malaysia (JBPM) Selangor berkata, mangsa, Muhammad Adib Mohd Kassim, yang duduk di bahagian penumpang hadapan unit EMRS ditarik keluar oleh kumpulan perusuh sebelum dipukul.

Katanya, mangsa datang ke lokasi bersama beberapa lagi anggota BBP Subang Jaya bagi memadam kebakaran sebuah kenderaan yang dibakar perusuh.

“Dalam kejadian jam 1 pagi tadi, jentera FRT milik BBP Subang Jaya turut mengalami kerosakan apabila perusuh bertindak memecah cermin hadapan serta belakang selain cermin tingkap jentera di sisi kiri dan kanan.

“Serangan itu juga turut menyebabkan pintu belakang tercabut, keempat-empat tayar jentera pecah di cucuk objek tajam selain kerosakan lain pada bahagian badan jentera yang kemek dipercayai dipukul objek keras,” katanya ketika dihubungi hari ini.

Menurut jurucakap lagi, susulan serangan itu, anggota tidak dapat memadamkan kenderaan yang dibakar dan anggota bomba di lokasi kejadian diselamatkan beberapa orang awam ketika kejadian berlaku.

“Anggota berkenaan kini berada di Pusat Perubatan Subang Jaya (SJMC) bagi mendapatkan rawatan akibat kecederaan dialami.

“Manakala jentera bomba yang dirosakkan sudah dibawa ke Balai Polis USJ8 bagi membolehkan siasatan di lakukan oleh polis,” katanya.

Sementara itu, keadaan di sekitar kuil itu dilaporkan tenang apabila kumpulan perusuh dianggarkan berjumlah kira-kira 1,000 orang bertindak bersurai dari lokasi sekitar jam 4.45 pagi tadi.

Malah, sehingga jam 8 pagi tadi, hanya terdapat beberapa individu berada di dalam kuil berkenaan dipercayai bagi menjalankan upacara keagamaan. – Berita Harian


PPM Kompaun 24 Bot Penumpang Di Perairan Semporna

SEMPORNA, 6 Julai – Pasukan Polis Marin (PPM) mengesan 24 bot pelancong serta penumpang melakukan pelbagai kesalahan di bawah Ordinan Perkapalan Saudagar 1952, semalam.

Komander PPM Wilayah 4 Sabah, ACP Mohamad Pajeri Ali berkata kesemua bot itu dikenakan kompaun dalam satu Operasi Khas antara pukul 8 pagi hingga 12.30 tengah hari di perairan Laut Pelabuhan dan Terusan Menampilik.

“Sebanyak 92 bot diperiksa dan didapati 24 daripadanya melakukan kesalahan seperti membawa penumpang melebihi had dibenarkan serta alat-alat keselamatan tidak lengkap termasuk tiada jaket keselamatan.

“Semua kesalahan itu dirujuk kepada Jabatan Pelabuhan dan Dermaga Sabah (JPDS) untuk tindakan lanjut,” katanya dalam satu kenyataan, hari ini.

“PPM bertindak bagi menguatkuasakan akta atau peraturan ke atas aktiviti di air terutama bot-bot yang membawa penumpang mengikut Ordinan Perkapalan Saudagar 1952 (MSO), Akta Polis 1967 dan Kanun Keseksaan,” katanya lagi.


KWSP Perkenal Kemudahan Pengeluaran Baharu i-Citra Sehingga RM5,000

KUALA LUMPUR: KWSP akan membenarkan penyimpan untuk melakukan pengeluaran melalui program pengeluaran baharu iaitu i-Citra, kata Perdana Menteri, Tan Sri Muhyiddin Yassin.

Katanya, pengeluaran dibenarkan sehingga RM5,000 dengan kadar bayaran tetap RM1,000 sebulan untuk lima bulan, tertakluk kepada jumlah simpanan ahli.

Ahli boleh mula memohon kemudahan pengeluaran di portal i-Citra bermula 15 Julai 2021 dengan pembayaran pertama dijangka akan dikreditkan ke akaun ahli pada Ogos 2021.

Program itu bagi meringankan beban seramai 12.6 juta yang terjejas akibat Perintah Kawalan Pergerakan (PKP) ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Juara Pasaran Rokok Seludup Dunia

Sebanyak 60 peratus pasaran rokok di negara ini dikuasai sindiket penyeludupan membabitkan RM5 bilion kerugian pendapatan cukai tidak terkutip.

Pengarah Perundingan Kesan Ekonomi dari Oxford Economics berpangkalan di United Kingdom (UK) Pete Collings berkata, statistik itu menunjukkan Malaysia adalah negara paling ditembusi di dunia membabitkan rokok seludup.

Katanya, berdasarkan kajian senario rokok seludup paling teruk berlaku di Malaysia timur apabila pasaran rokok seludup dijuarai Sarawak yang mencatatkan penembusan 83.5 peratus diikuti Sabah 81.3 peratus.

“Di Malaysia barat, penembusan pasaran rokok seludup tertinggi berlaku di tiga negeri pantai timur iaitu Kelantan membabitkan 78 peratus diikuti Terengganu sebanyak 76.5 peratus dan Pahang mencatatkan 72.5 peratus penguasaan,” katanya.

Beliau berkata demikian ketika membentangkan kajian itu di Persidangan Meja Bulat Isu Penjualan Rokok Seludup di Malaysia di ibu negara, hari ini.

Turut menjadi panel pada persidangan itu Presiden Transparency International Malaysia (TI-M), Datuk Seri Akhbar Satar, Atase Siasatan Jenayah bagi Perkhidmatan Hasil Dalam Negeri di Konsulat Amerika Syarikat (AS) Hong Kong, David Lum, bekas Atase Kastam UK, Kenneth Head dan Pengarah Urusan Kumpulan Malaysian Industrial Development Finance Bhd (MIDF), Datuk Charon Wardini Mokhzani.

Collings berkata, negeri tertinggi di pantai barat dikuasai pasaran rokok seludup adalah Selangor (56.4 peratus), Kedah (55.2 peratus), Pulau Pinang (54.5 peratus), Melaka (52.4 peratus), Kuala Lumpur (50.8 peratus), Perak (46.2 peratus), Johor (43.9 peratus), Negeri Sembilan (43.6 peratus) dan Perlis (39.3 peratus).

Sementara itu, Akhbar berkata penubuhan badan bebas mengetuai pasukan petugas khas dalam menangani penjualan rokok seludup perlu disegerakan.

“Pasukan petugas khas ini perlu dianggotai pelbagai agensi kerajaan dan wakil industri untuk memastikan pencegahan penyeludupan rokok dilaksanakan secara komprehensif,” katanya.

Dalam pada itu, David turut bersetuju kurangnya komunikasi antara agensi menyebabkan senario penyeludupan rokok yang biasanya serentak berkaitan jenayah lain terus berleluasa.

Bagi Kenneth, integriti adalah masalah utama penguatkuasa yang menjaga sempadan negara ini selain kurangnya kemudahan canggih.

“Integriti perlu bermula dari atas ke bawah. Ada anggapan jika menteri pun terbabit rasuah, mengapa saya tidak?

“Apabila ada pegawai baru ditempatkan, 80 peratus di situ ambil rasuah, bagaimana?

“Sepatutnya kena didik rasuah tak boleh lagi diterima. Memang ini akan menga – Harian Metro


Sekolah Masih Selamat, Walaupun Ada Murid Positif Covid-19 Di Sabah

PUTRAJAYA: Meskipun ada jangkitan Covid-19 direkodkan membabitkan murid sekolah di Sabah, kawasan sekolah dalam negara ketika ini masih selamat berikutan tiada jangkitan berlaku dalam kalangan pelajar dan guru yang dikesan berlaku di sekolah sejak sesi persekolahan dibuka semula ketika ini.

Ketua Pengarah Kesihatan, Datuk Dr Noor Hisham Abdullah mengakui laporan kes positif Covid-19 membabitkan murid sekolah di Sabah, Isnin lalu, namun jangkitan wabak itu berlaku di luar sekolah.

“Kes ini memang membabitkan murid sekolah tetapi jangkitan bukan berlaku di sekolah,” katanya ketika dihubungi Harian Metro, hari ini.

Dalam pada itu, ketika Sesi Libat Urus Media dalam menangani pandemik Covid-19 di Kuala Lumpur, hari ini, Dr Noor Hisham menjelaskan, kawasan sekolah masih selamat untuk murid dan pelajar.

Katanya, Kementerian Kesihatan Malaysia (KKM) dengan kerjasama Kementerian Pendidikan Malaysia (KPM) sentiasa memantau kepatuhan prosedur operasi standard (SOP) di sekolah.

“Sekolah juga satu risiko tetapi kita boleh uruskan, kalau ada kes di sekolah memang kita saran tutup sekolah terbabit,” katanya.

Beliau berkata, pembukaan semula sesi persekolahan sudah diperhalusi KKM bersama dan KPM dengan merangka SOP yang perlu dipatuhi setiap murid serta pelajar, terutama cara pergaulan, penjarakan sosial, susunan meja dan amalan ketika rehat.

“Sampai bila kita tidak boleh membenarkan sekolah beroperasi. Tetapi dari 10 Jun sehingga hari ini, tiada kes dikesan di sekolah, jadi sekolah masih kawasan yang selamat.

“Isu sekarang di luar sekolah dan perbincangan kami supaya pelajar dilepaskan pulang secara berperingkat dan tiada yang berkumpul bagi mengurangkan kesesakan,” katanya.

Sementara itu, Dr Noor Hisham berkata, memang ada cadangan untuk memasukkan silibus kesihatan awam dalam pembelajaran pelajar sekolah.

“Memang ada proses untuk memasukkan silibus kesihatan awam dalam pembelajaran di sekolah.

“Cadangan ini telah pun dimaklumkan kepada kita dan tindakan sedang dilakukan untuk memasukkan silibus kesihatan awam dalam kalangan kanak-kanak, contohnya apa yang kita laksanakan setakat ini dan bagaimana kita mahu keluarkan silibus untuk diamalkan,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: 835 Kes Baharu Covid-19 Termasuk 830 Adalah Kes Tempatan Dan 2 Kes Kematian

PUTRAJAYA: Sebanyak 835 kes positif jangkitan baharu Covid-19 dilaporkan di negara sekaligus menjadikan jumlah kes positif Covid-19 di Malaysia adalah sebanyak 28,640 setakat Selasa (27 Oktober 2020), jam 12 tengahari.

Menurut perkongsian terkini Ketua Pengarah Kesihatan, Tan Sri Dr Noor Hisham Abdullah, oleh itu jumlah kes aktif dengan kebolehjangkitan Covid-19 telah meningkat kepada 9,903 kes dan mereka telah diasingkan dan diberi rawatan di hospital.

Daripada 835 kes positif, terdapat lima (5) kes import di yang mendapat jangkitan dari luar negara manakala selebihnya adalah penularan tempatan.

Pesakit yang sembuh telah meningkat sebanyak 674 orang pada hari ini sekaligus menjadikan jumlah keseluruhan pesakit Covid-19 yang pulih sepenuhnya adalah seramai 18,499.

Sehingga kini, terdapat 89 kes positif Covid-19 yang sedang dirawat di Unit Rawatan Rapi (ICU), di mana 32 kes memerlukan bantuan pernafasan.

Manakala, terdapat dua (2) kes kematian sekaligus menjadikan jumlah kematian Covid-19 di negara ini meningkat kepada 238 orang.

Status Terkini COVID-19 Di Malaysia,27 Okt 2020Kes sembuh=674Jumlah kes sembuh=18,499 kesKes baharu positif=835(kes import=5, kes tempatan=830)Jumlah positif=28,640 kesKes kematian=2Jumlah kes kematian=238 kesKes dirawat di ICU=89 kesBantuan Alat Pernafasan=32 kes pic.twitter.com/uQYOCtxRBu


Kerajaan GRS Akan Terus Perjuang Hak Sabah, Rakyat – Hendrus

KOTA MARUDU: Ketua Bahagian Parti Bersatu Sabah (PBS) Tandek,  Hendrus Anding menyeru rakyat agar terus yakin kepada kerajaan Gabungan Rakyat Sabah (GRS) diterajui oleh Ketua Menteri Datuk Seri Hajiji Haji Noor yang akan terus memperjuangkan hak-hak negeri dan rakyat.

Hendrus membuat seruan itu semasa merasmikan Mesyuarat Agung Tahunan PBS di sini, Khamis.

Beliau mengucapkan syabas kepada Presiden PBS, Datuk Seri Dr. Maximus Ongkili, yang juga Menteri di Jabatan Perdana Menteri bertanggungjawab terhadap Hal Ehwal Sabah Sarawak (HESS), kerana tidak putus-putus memperjuangkan hak rakyat Sabah, seperti yang termaktub di bawah Perjanjian Malaysia 1963 (MA63) di peringkat Kerajaan Persekutuan.

Hendrus yang juga Pembantu Menteri Pertanian dan Perikanan juga menyentuh mengenai isu guna tanah di Sabah oleh syarikat-syarikat dari Semenanjung yang perlu dikaji semula mengenai tempoh perjanjian.

“Keutamaan perlu diberikan kepada orang Sabah sendiri bagi menjawat jawatan seperti Pengarah Urusan (MD), Ketua Pegawai Eksekutif (CEO) dan lain-lain jawatan tertinggi dalam pentadbiran,” katanya.

“Pemberian geran peruntukan untuk penyukatan tanah-tanah adat dan persendirian di Sabah perlu terus dilaksanakan supaya lebih banyak tanah di negeri ini dapat disukat dan geran tanah dikeluarkan kepada pemilik tanah,” tanahnya.

Hendrus turut mengajak ahli-ahli PBS untuk melibatkan diri dalam sektor 3P iaitu Pertanian, Penternakan dan Perikanan, kerana kerajaan dalam usaha memperkasakan tiga sektor ini.

Katanya, sektor 3P boleh memberikan pendapatan lumayan kepada rakyat dan kerana itu, peluang yang ada perlu dimanfaatkan sepenuhnya demi kebaikan bersama. – Harian Ekspress

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Universiti Malaysia Sabah Cipta Sejarah, Tersenarai 1,000 Universiti Terbaik Di Dunia

KOTA KINABALU, 19 Jun – Universiti Malaysia Sabah (UMS) mencipta sejarah baharu apabila buat pertama kalinya tersenarai dalam Quacquarelli Symonds (QS) World University Rankings 2020 sebagai antara 1,000 universiti terbaik dunia.

Menerusi penarafan QS World University Rankings 2020 yang diumumkan hari ini, UMS disenaraikan pada kedudukan 801.

Naib Canselor UMS Prof Datuk Dr D Kamarudin D Mudin berkata pencapaian itu adalah kejayaan terbaik dan amat membanggakan apatah lagi ia dicapai semasa ulang tahun ke-25 UMS.

UMS ditubuhkan pada Nov 1994 dan universiti berkenaan akan menyambut Jubli Perak pada tahun ini.

“Ini adalah hasil kerja keras, dedikasi dan ketabahan semua warga universiti khususnya dalam kalangan staf akademik. Ini merupakan satu langkah ke hadapan untuk merealisasikan visi UMS iaitu menjadi sebuah universiti berinovatif bertaraf dunia,” katanya dalam kenyataan, hari ini.

D Kamarudin berkata kejayaan itu juga sekali gus memotivasi dan memberi inspirasi kepada semua warga UMS untuk terus melonjakkan kejayaan dan pencapaian universiti pada masa akan datang.

“Kita akan terus berusaha untuk membangun dan memajukan UMS, antara lain ke arah peningkatan kecemerlangan global, dengan merujuk kepada Pelan Strategik Universiti. Tugas ini memerlukan komitmen dan usaha berpasukan dari semua warga UMS, dan setiap sumbangan adalah penting,” katanya.

QS World University Rankings 2020 dinilai berdasarkan indikator (kriteria) tertentu iaitu Reputasi Akademik (40 peratus), Reputasi Majikan (10 peratus), Nisbah Staf Akademik-Pelajar (20 peratus), Jumlah Sitasi per Staf Akademik (20 peratus), Bilangan Staf Akademik Antarabangsa (lima peratus) dan Bilangan Pelajar Antarabangsa (lim


UMNO Akui Sukar Menang PRK Kimanis, Warisan Ada Kelebihan Tadbir Sabah

PETALING JAYA: Ketua Umno Sabah, Bung Moktar Radin mengakui parti itu berdepan cabaran sukar pada Pilihan Raya Kecil (PRK) Kimanis kerana Warisan mempunyai kelebihan sebagai pemerintah negeri berkenaan.

Beliau berkata, Umno akan menggunakan isu semasa dan kegagalan parti pemerintah menunaikan janji dalam manifesto Pilihan Raya Umum ke-14 (PRU14) tahun lalu untuk berdepan Warisan.

Katanya, Warisan, Pertubuhan Pasok Momogun Kadazandusun Murut Bersatu (Upko), DAP, PKR dan PPBM tidak membawa sebarang perubahan serta tiada hala tuju untuk membangunkan ekonomi dan kesejahteraan rakyat.

“Pertandingan ini agak sukar, tapi kami yakin tidak ada yang mustahil apabila rakyat turut serta menolak parti pemerintah yang banyak menipu rakyat.

“Umno sedar hampir 2 tahun Warisan dan gabungan DAP serta PKR gagal memberi perubahan kepada rakyat Sabah dan kerajaan campuran,” katanya kepada FMT hari ini.

Ahli Parlimen Kinabatangan itu berkata, Umno akan menggerakkan kekuatan ahli akar umbi dan rakyat untuk memenangi PRK Kimanis.

“Kami berharap rakyat jelata, khususnya pengundi di Kimanis akan turut bersama Umno dan Barisan Nasional (BN) untuk memastikan kemenangan dan memberi tekanan kepada Warisan.”

Terdahulu, Presiden Warisan, Shafie Apdal hari ini dilaporkan berkata, satu mesyuarat akan diadakan bersama rakan PH sebelum membuat keputusan berhubung calon PRK Kimanis, ia memberi bayangan calon Warisan akan bertanding di kerusi itu.

Ini kerana katanya, calon Warisan bertanding kerusi itu pada PRU14.

Kerusi Kimanis kosong selepas Mahkamah Persekutuan semalam mengekalkan keputusan Mahkamah Pilihan Raya pada 16 Ogos lalu yang mengisytiharkan kemenangan bekas menteri luar, Anifah Aman pada PRU14 tidak sah dan terbatal.

Pada PRU14, Anifah memenangi kerusi Kimanis dengan majoriti tipis 156 undi dalam pertandingan 3 penjuru, selepas mendapat 11,942 undi berbanding Karim Bujang daripada Warisan yang meraih 11,786 undi dan calon Parti Harapan, Jaafar Ismail yang memperoleh 1,300 undi.

Semalam, Bung dilaporkan berkata, Umno Sabah memutuskan untuk mempertahankan kerusi Kimanis sebelum kes Anifah didengar di Mahkamah Persekutuan dan 2 atau 3 calon sudah disenarai pendek untuk bertanding di kerusi itu. – FMT


Shafie Apdal Mahu Utamakan Penyatuan Rakyat Malaysia Jika Jadi PM

KUALA LUMPUR: Presiden Parti Warisan Sabah (Warisan) Datuk Seri Mohd Shafie Apdal yang diumumkan sebagai calon perdana menteri pembangkang terbaik oleh Tun Dr Mahathir Mohamad dipercayai mampu menjadi ‘penyelesaian’ kepada isu Mahathir-Anwar.

Mohd Shafie yang bersyukur dengan cadangan itu juga berkata terdapat ramai rakyat Malaysia yang juga layak untuk jawatan itu.

Mengulas lanjut tentang potensi menjadi perdana menteri yang pertama yang berasal dari Sabah, Mohd Shafie berkata tumpuan bukan sahaja kepada ekonomi, tetapi keutamaan akan diberi untuk menyatukan rakyat pelbagai bangsa dan agaima.

“Saya tubuhkan Warisan sebagai parti berbilang kaum. Keutamaan perlu diberikan untuk menyatukan rakyat,” kata Mohd Shafie dalam satu temu bual dalam rancangan radio Breakfast Grill BFM.

Mohd Shafie yang juga Ketua Menteri Sabah sementara (caretaker) berkata, usaha pembangunan negara adalah impian pemimpin terdahulu (nenek moyang) dan yakin Sabah mampu memacu persaingan dalam negara.

“Kedudukan Sabah yang strategik dan kawasan yang luas boleh meningkatkan industri perdagangan dan industri pelancongan negara,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Siasat Mereka – Parti Cinta Sabah

KOTA KINABALU: Satu laporan polis dibuat oleh Parti Cinta Sabah (PCS) terhadap kumpulan badan bukan kerajaan (NGO) dan sebuah parti politik di negeri ini kerana menghantar memorandum membantah sambutan Krismas dan Tahun Baru di Tawau baru-baru ini.

Laporan itu dibuat di Balai Polis Karamunsing kira-kira pukul 9.40 pagi ini oleh parti itu yang diketuai Naib Presidennya, Norbert Chin.

Norbert berkata mereka mengemukakan laporan itu kerana tidak berpuas dengan tindakan Wahyu Ilahi Managment (WIM) dan PAS yang dikhuatiri boleh mengugat keharmonian dan perpaduan masyarakat pelbagai kaum di negeri ini.

“Tindakan mereka itu merupakan hasutan untuk membenci masyarakat Kristian. Saya meminta supaya polis dan kerajaan mengambil tindakan undang-undang terhadap mereka.

“Saya juga memohon agar pihak berkuasa menyiasat latar belakang pembantah tersebut sama ada mereka ini adalah orang asal Sabah atau orang luar yang sengaja datang ke Sabah untuk menimbulkan kekacauan dan perpecahan di negeri ini,” katanya dalam kenyataan di sini hari ini.

Sambutan ambang Tahun Baru 2019 di Tawau baru-baru ini dimeriahkan oleh kira-kira 10,000 rakyat pelbagai kaum dan ia turut dihadiri Timbalan Ketua Menteri merangkap Ahli Parlimen Tawau dan Pengerusi PKR Sabah, Datuk Christina Liew serta beberapa pemimpin Parti Warisan Sabah (Warisan).

Setelah mendapat kritikan ekoran tindakan membuat laporan polis, PAS semalam telah mengemukakan permohonan maaf secara terbuka menerusi satu kenyataan.

Dalam pada itu, Norbert berkata pihaknya juga menyokong saranan oleh Presiden STAR, Datuk Dr. Jeffrey Kitingan supaya kerajaan mengambil tindakan proaktif terhadap individu yang cuba menghidupkan anti-Kristian di Tawau. – SabahNewsToday


PPM Rampas Petrol Cuba Diseludup Ke Negara Jiran

SEMPORNA: Dua lelaki tempatan ditahan Pasukan Polis Marin (PPM) selepas disyaki cuba menyeludup minyak petrol ke negara jiran di perairan Semporna, di sini.

Dalam kejadian kira-kira jam 1.30 petang itu, anggota PPM Semporna berjaya memberkas suspek berumur 19 dan 42 tahun sedang membawa minyak petrol dipercayai menuju ke negara jiran.

Komander Pasukan Polis Marin (PPM) Wilayah 4 Sabah, ACP Mohamad Pajeri Ali berkata hasil tangkapan tersebut membawa kepada maklumat tempat penyimpanan barang seludup.

“Hasil maklumat yang diterima, sepasukan Unit Risikan Marin PPM Semporna membuat serbuan ke atas sebuah pondok tidak bernombor di Pulau Kulapuan dipercayai tempat penyimpanan barang seludup.

“Serbuan tersebut telah menemui sebanyak 705 liter minyak petrol, dua tong gas, dua bot laju dan tiga enjin sangkut berkuasa 85HP, 40HP, 15HP,” katanya dalam kenyataan media, di sini.

Pajeri berkata, modus operandi kegiatan itu, suspek membawa bekalan minyak petrol dalam kuantiti sedikit demi sedikit dari tanah besar Semporna dan mengumpulnya di pondok terbabit untuk mengaburi mata pihak berkuasa.

Namun, berdasarkan risikan dan pemantauan PPM serta maklumat orang awam, kegiatan mereka berjaya dihidu sebelum tangkapan dibuat.

Menurutnya, suspek dan barang rampasan tersebut dibawa ke Pangkalan PPM Semporna untuk tindakan selanjutnya dan dianggarkan jumlah keseluruhan rampasan itu bernilai RM29,968.25.

“Kes disiasat mengikut Seksyen 21 Akta Kawasan Bekalan 1961 dibaca bersama peraturan-peraturan kawalan bekalan. Jika sabit kesalahan boleh didenda RM1 juta tiap seorang dan tiga tahun penjara,” katanya.- Utusan BOrneo


Biar Mahkamah Tentukan – Shafie Apdal

KOTA KINABALU: Ketua Menteri, Datuk Seri Mohd Shafie Apdal menjelaskan keputusan berkaitan isu pelantikan ketua menteri yang sah adalah hak mahkamah.

“Biar mahkamah yang menentukannya. Lagipun, kita ada perundangan.

“Pada dasarnya anda tahu apa yang kita tidak boleh putuskan. Saya fikir tidak perlu komen lanjut berkaitan perkara ini,” katanya dalam sidang media selepas mendengar takimat berkaitan hala tuju Sabah Electricity Sdn. Bhd. (SESB) di pejabatnya di Pusat Pentadbiran Negeri Sabah (SESB) di sini hari ini.

Yang turut hadir ialah Menteri Tenaga, Sains, Telnologi, Alam Sekitar dan Perubahan Iklim, Yeo Bee Yin; Menteri Pembangunan Infrastruktur, Datuk Peter Anthony dan Pengerusi Tenaga Nasional Berhad (TNB), Tan Sri Leo Moggie.

Beliau berkata demikan ketika diminta mengulas mengenai prosiding Mahkamah Tinggi berhubung ketua menteri yang sah pada Khamis ini.

Sebelum ini, Presiden Star, Datuk Dr Jeffrey Kitingan berkata bahawa  kemenangan bakal berpihak kepada Tan Sri Musa Aman jika tidak ada campur tangan daripada ‘tangan ghaib’.

Pada Jun lalu, Musa memfailkan saman permulaan terhadap Yang Dipertua Negeri Sabah, Tun Juhar Mahiruddin dan Mohd Shafie mencabar kesahihan pelantikan Mohd Shafie sebagai ketua menteri pada 12 Mei lalu.

Selain itu, saman itu juga ingin mendapatkan pengisytiharan dari mahkamah bahawa beliau (Musa) kekal ketua menteri yang sah mengikut undang-undang.

Pada 5 Jun lalu, Mohd Shafie mengemukakan permohonan di Mahkamah Tinggi untuk membatalkan saman Musa atas alasan Ahli Dewan Undangan Negeri (ADUN) Sungai Sibuga itu tidak mempunyai alasan munasabah untuk mencabar pelantikan beliau namun telah ditolak oleh Hakim Datuk Yew Jen Kie.

Yew kemudian menetapkan 26 Okt sebagai tarikh untuk beliau membuat keputusan yang kemudiannya telah diawalkan sehari kepada 25 Okt jam 2.30 petang.

Bagaimanapun, pegawai mahkamah memberitahu media hari ini bahawa keputusan tidak akan dibuat pada Khamis ini kerana mahkamah ingin mendengar hujah secara lisan daripada peguam kedua belah pihak.


1,706 Kes Kebakaran Terbuka Dicatat Tiga bulan Pertama 2019

KOTA KINABALU: Sebanyak 1,706 kes kebakaran terbuka direkodkan Jabatan Bomba dan Penyelamat Malaysia (JBPM) Sabah sepanjang tiga bulan pertama 2019.

Jumlah tersebut memperlihatkan peningkatan yang ketara berbanding bilangan kes sepanjang tahun 2018 yang merekodkan 1,648.

Pusat Gerakan Operasi (PGO) JBPM Sabah dalam satu kenyataan, sepanjang tempoh masa tiga bulan pertama 2019, Tuaran mencatatkan kes kebakaran terbuka tertinggi seluruh negeri.

Diikuti dengan Tuaran yang mencatatkan sebanyak 265 kes berbanding Kota Kinabalu iaitu 161 kes kebakaran.

Bagi Kota Belud pula merekodkan sejumlah 193 kes kebakaran terbuka diikuti dengan Penampang iaitu sebanyak 129 kes.

Papar turut mencatatkan jumlah kebakaran terbuka tertinggi iaitu 122 kes.

Sementara itu, kes kebakaran terbuka pada Mac mencatatkan jumlah yang tertinggi iaitu sejumlah 979 kes, diikuti pada bulan Februari dan Januari yang masing-masing merekodkan jumlah 537 dan 190 kes.

Antara jenis kes kebakaran terbuka yang diterima oleh PGO JBPM seluruh negeri adalah kebakaran ladang, belukar, kebun kecil, sawah padi, hutan, tapak pelupusan majlis serta tapak pelupusan haram dan pembakaran sampah. –SabahNewsToday


(VIDEO) Jangan Buat Aku Marah Bila Aku Tiada Duit’… – Lelaki Dera & Bakar Anjing Peliharaannya

Tindakan zalim seorang lelaki memukul sebelum membakar anjing peliharaannya mengundang kemarahan netizen selepas video kejadian itu viral di media sosial.

Video yang dimuat naik SG Smart Savers semalam menunjukkan, lelaki itu memukul haiwan itu dengan helmet. Anjing itu segera bersembunyi di bawah sinki bilik air.

Sebaik saja suspek membuka pintu, haiwan kecil itu segera melarikan diri bersembunyi di sebelah sofa.

Tidak puas mendera binatang berkenaan, suspek mengambil pemetik api dan membakar bulu di bahagian dadanya.

Video itu dimuat naik di laman Facebook suspek dengan kapsyen, “Jangan buat aku marah bila aku tak ada duit, anjing pun aku takkan bagi chance,” tulisnya.

Netizen mengecam tindakan zalim suspek dan meminta pihak berkuasa menyiasat dan mengambil tindakan tegas terhadap lelaki itu.

Menyedari dirinya dikecam teruk di media sosial, suspek kemudian meminta mereka yang prihatin itu datang ke Bangkok untuk mengambil anjing itu dan dia ada banyak lagi anjing yang lain.

Sementara itu, SPCA Singapura telah membuat laporan polis.

Siasatan mendapati, anjing malang itu tidak berada di negara Singapura, dipercayai berada di Bangkok, Thailand.


Silap ‘bising’ tak cukup makan

NEW DELHI: Tiga lelaki termasuk abang pengantin perempuan dituduh mencekik mati seorang tetamu majlis perkahwinan sebelum mengikat batu pada kakinya dan mencampaknya ke dalam empangan selepas mengeluh dihidangkan makanan yang terlalu sedikit di Chhattisgarh, lapor media tempatan.

Mayat Ved Prakash Sahu, 25, ditemui di empangan Gangrel pada Ahad lalu, hampir seminggu selepas dia dibunuh, lapor Times of India.

Menurut polis, beberapa pelancong terhidu bau busuk dari empangan berkenaan dan terkejut melihat mayat mereput terapung dengan beg kecil berisi batu diikat pada kakinya. Laporan bedah siasat mendapati mangsa dicekik mati lima hari sebelumnya.

Menurut polis, Sahu yang mengikuti rombongan pihak lelaki dalam majlis perkahwinan itu mengeluh makanan diberikan kepadanya terlalu sedikit, mencetuskan kemarahan abang pengantin perempuan, Hitesh dan dua rakannya seterusnya mengakibatkan pertengkaran. – Agensi


Penerima BSH Sedia Ada, M40 Yang Ada Data Cukai Tak Perlu Memohon

KUALA LUMPUR: Golongan B40 yang pernah menerima Bantuan Sara Hidup (BSH) dan kumpulan M40 yang mempunyai data cukai pendapatan dengan Lembaga Hasil Dalam Negeri Malaysia (LHDNM) tidak perlu membuat pendaftaran bagi permohonan Bantuan Prihatin Nasional (BPN).

LHDN dalam kenyataan berkata ini kerana penerima BSH layak menerima BPN secara automatik manakala golongan M40 yang mempunyai data cukai pendapatan dengannya akan dinilai berdasarkan jumlah pendapatan dan kriteria lain yang sudah ditetapkan oleh kerajaan.

“Semakan status penerimaan BPN boleh dilakukan secara dalam talian mulai 1 April 2020 dengan melayari portal rasmi LHDNM di https://www.hasil.gov.my atau https://bpn.hasil.gov.my.

Sekiranya status semakan ‘tiada rekod’, orang ramai boleh membuat permohonan baharu dengan klik butang ‘Permohonan Baru’ yang dibuka sehingga 30 April ini.

Langkah mudah bagi semakan penerimaan BPN ialah hanya dengan memasukkan nombor kad pengenalan dan kod keselamatan captcha yang diberikan dan keputusannya akan dipaparkan.

Tidak ada permohonan secara manual dibenarkan kerana semua premis LHDN ditutup sementara sehingga tempoh Perintah Kawalan Pergerakan (PKP) tamat.

Bagi permohonan yang tidak berjaya, rayuan boleh dikemukakan secara dalam talian dengan melayari portal rasmi LHDN di https://www.hasil.gov.my atau https://bpn.hasil.gov.my bermula 3 April 2020.

Agensi itu juga mengingatkan orang ramai mungkin sukar memasuki portalnya berikutan kesesakan trafik dalam talian pada masa ini.

Justeru, semakan boleh dilakukan pada luar waktu puncak. Bayaran BPN akan dilakukan secara berperingkat pada April dan Mei.

Bagi mendapatkan maklumat lanjut, orang ramai boleh mengajukannya menerusi HASiL Live Chat; Borang Maklum Balas di portal rasmi LHDN di pautan pantas

https://maklumbalaspelanggan.hasil.gov.my/MaklumBalas/ms-my/ dan media sosial rasmi lembaga iaitu Facebook (https://www.facebook.com/LHDNM) danTwitter.


Polis Kota Kinabalu tahan 57 individu disyaki terlibat kes dadah

KOTA KINABALU, 26 Jan – Polis menahan 57 orang yang disyaki terlibat dalam kes dadah di sekitar daerah Kota Kinabalu dalam tempoh seminggu hingga Selasa lepas.

Ketua Polis Daerah Kota Kinabalu ACP Habibi Majinji berkata sembilan tangkapan membabitkan kes bekalan dan memiliki dadah jenis syabu, manakala 48 tangkapan lagi melibatkan ujian air kencing positif dadah.

Katanya  40 orang yang ditahan adalah rakyat tempatan dan 17 warganegara asing yang kesemua mereka berusia antara 19 hingga 48 tahun.

Operasi dan tangkapan di bawah Akta Dadah Berbahaya 1952 itu dijalankan bermula 18 Jan hingga semalam (25 Jan), katanya dalam satu kenyataan di sini, hari ini.

Nilai rampasan syabu adalah sebanyak 32.17 gram dengan nilai keseluruhan rampasan RM4,825,  mengikut nilai harga dadah semasa.

Habibi berkata usaha untuk membanteras pengedaran dan penagihan dadah sekitar daerah ini akan diperhebat dan dipertingkatkan lagi demi kesejahteraan serta ketenteraman masyarakat.


COVID-19: 2,341 Kes Positif Baharu & 3 Kematian Hari Ini

KUALA LUMPUR, 20 April : Sebanyak 2,341 kes baharu COVID-19 direkodkan dalam tempoh 24 jam lepas, meningkat berbanding 2,078 kes semalam menjadikan jumlah kumulatif jangkitan virus setakat ini 379,473 kes.

Ketua Pengarah Kesihatan Tan Sri Dr Noor Hisham Abdullah dalam Twitter rasmi memaklumkan Sarawak terus mencatatkan kes baharu tertinggi iaitu 600 kes, diikuti Selangor (539), Kelantan (429), Kuala Lumpur (344) dan Johor (102).

Sementara itu, Pulau Pinang merekodkan 92 kes, Sabah (82), Kedah (44), Perak (34), Melaka (19), masing-masing 17 kes di Negeri Sembilan dan Pahang, manakala Putrajaya dan Perlis masing-masing tiga kes dan Labuan (1).

Sementara itu, menerusi kenyataan rasmi mengenai perkembangan COVID-19 hari ini, Dr Noor Hisham berkata daripada jumlah kes baharu yang dilaporkan itu, tujuh adalah kes import manakala 2,334 kes melibatkan penularan dalam negara.

“Kes import melibatkan dua warganegara dan lima bukan warga, manakala kes tempatan membabitkan 2,209 warganegara dan 125 bukan warganegara,” katanya dengan menambah 1,592 kes sembuh dicatatkan, manakala 249 pesakit memerlukan rawatan di Unit Rawatan Rapi (ICU) dengan 95 daripadanya memerlukan bantuan pernafasan.

Beliau berkata sebanyak tiga kematian dilaporkan melibatkan dua warga tempatan dan seorang bukan warga yang membawa kepada jumlah kumulatif sebanyak 1,389 kematian manakala kes aktif kini 21,268.

Mengenai kluster baharu, beliau berkata tujuh kluster dikesan hari ini dengan empat melibatkan komuniti, dua kluster pendidikan termasuk satu kluster sekolah atau institusi pendidikan Kementerian Pendidikan Malaysia (KPM) serta satu membabitkan penularan di tempat kerja.

Kluster baharu komuniti ialah Kampung Tengah Betong (Sarawak), Sungai Rian (Sarawak), Jalan Meranti (Selangor), Taman Dato Senu (Kuala Lumpur) dan kluster pendidikan ialah Jalan Pasir Mas-Pohon Tanjung (Kelantan) dan Jalan Padang Lallang (Pulau Pinang) manakala kluster tempat kerja ialah Hala Kampung Jawa (Pulau Pinang).

“Perkembangan terbaharu itu menjadikan jumlah keseluruhan kluster kini sebanyak 1,541 dengan 340 kluster aktif, dan sebanyak tujuh kluster diisytihar tamat hari ini, menjadikan jumlah keseluruhan kluster yang tamat ialah 1,201,” katanya.

Dr Noor Hisham berkata kluster diisytihar tamat itu ialah Kluster Jalan Industri Sofa, Kluster Andromeda, Kluster Nanga Bulo, Kluster Tapak Bina Jalan Salak, Kluster Industri Sungai Gadut, Kluster Jalan Changkat Jong dan Kluster Jalan Awang. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cuepacs Mahu Individu Minum Bir Di Pusat Kuarantin Covid-19 Dikenakan Tindakan Tegas

KOTA KINABALU: Pihak berkuasa perlu mengambil tindakan tegas terhadap sekumpulan individu yang bertindak meminum bir di sebuah Pusat Kuarantin dan Rawatan Covid-19 Berisiko Rendah (PKRC) di negeri ini yang tular dalam media sosial semalam.

Presiden Kongres Kesatuan Pekerja-pekerja Dalam Perkhidmatan Awam (Cuepacs) Adnan Mat berkata tindakan itu tidak menghormati pengorbanan petugas barisan hadapan kerana secara jelas melakukan kesalahan di kawasan digunakan sebagai kemudahan kesihatan untuk merawat pesakit Covid-19.

Beliau berkata tindakan meminum bir itu juga boleh mengundang ketidakselesaan pesakit lain yang sedang dirawat dan mungkin boleh mencetuskan masalah lain sekiranya keadaan menjadi tidak terkawal.

“Cuepacs mahu tindakan juga diambil kepada pihak terlibat yang membawa, membekal atau melepaskan minuman keras itu kepada pesakit…tindakan individu itu biadab kerana seolah-olah sedang bergembira sedangkan petugas barisan hadapan sibuk mengerah keringat menyelamatkan rakyat.

“Tindakan yang sewajarnya perlu diambil agar tiada lagi pihak lain yang berani bertindak seolah-olah petugas barisan hadapan kita sedang berseronok atau berhadapan dengan satu perkara yang remeh,” katanya menerusi kenyataan hari ini.

Adnan berkata sekiranya ada penglibatan pihak pengawal keselamatan atau petugas kesihatan sendiri dalam kejadian itu, tindakan tatatertib wajar dikenakan kerana ia mencemarkan integriti terutamanya membabitkan penjawat awam.

“Perkara ini tidak boleh dipandang remeh dan pihak berkuasa tidak perlu melindungi mereka yang bersalah. Sebagai rakyat yang bertanggungjawab, sewajarnya mereka sentiasa berdisiplin dan mematuhi peraturan apatah lagi ketika sedang mendapatkan rawatan daripada petugas kesihatan,” katanya.

Sementara itu, Pengarah Kesihatan Sabah Dr Christina Rundi ketika dihubungi berkata kes itu masih dalam siasatan dan menegaskan meminum arak tidak dibenarkan di semua PKRC.

Video tular berdurasi lebih 10 saat itu memaparkan seorang lelaki di sebuah PKRC sedang berbual dengan individu lain sambil memegang tin bir dan turut kelihatan dua bekas berisi bir. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penghuni Rumah Pangsa Di Tanjung Aru Terima Notis Pengusiran

KOTA KINABALU: Penduduk flat kos rendah di Tanjung Aru di sini sangat gembira selepas bekas Perdana Menteri Muhyiddin Yassin melawat mereka sebagai sebahagian daripada jadual lawatan beliau yang sibuk pada Mac tahun lepas.

Muhyiddin singgah dan beramah mesra dengan warga emas dan penduduk kurang upaya di rumah pangsa kerajaan yang lebih dikenali sebagai Rumah Pangsa Tanjung Aru dan kemudiannya menyerahkan bantuan kewangan kepada mereka.

Tetapi dua bulan kemudian, penduduk amat terkejut selepas didatangi Lembaga Perumahan dan Kemajuan Bandar Sabah (LPPB), agensi negeri yang bertanggungjawab ke atas rumah mampu milik, menyampaikan notis pengusiran kepada 315 keluarga, terdiri daripada lebih 1,000 penduduk, yang tinggal di 11 blok di sana.

Notis itu memaklumkan bahawa mereka perlu mencari sendiri rumah baharu dan mengosongkan unit mereka menjelang akhir Dis lepas, dengan menyebut keselamatan struktur flat itu sebagai kebimbangan kerana bangunan itu telah digunakan sejak 1970.

“Jadi anda boleh bayangkan bagaimana perasaan kami mengenai Rumah Pangsa Tanjung Aru yang menjadi berita selepas lawatan Muhyiddin, diberi notis pengusiran dua bulan kemudian,” kata seorang penduduk kediaman ini, Dewi Awang.

Pada 24 Jan lalu, penduduk menyuarakan kemarahan dan kekecewaan mereka ke jalanan apabila mereka mengadakan demonstrasi secara aman di tempat letak kereta terbuka flat, di mana pegawai LPPB turut hadir bagi memerhati proses pengusiran.

Pengerusi LPPB Masiung Banah memberitahu penduduk agensi itu berpegang pada keputusannya dan menguatkuasakan notis pengusiran, mengatakan bangunan itu tidak lagi selamat untuk diduduki.

Beliau berkata penduduk boleh memilih untuk tinggal sementara jika mereka tidak menemui tempat untuk berpindah, tetapi akan tiba masanya pihak lembaga akan menghentikan kutipan sewaan dan penyelenggaraan bangunan.

“Dalam erti kata lain, jika berlaku sebarang kejadian tidak diingini, kami tidak akan bertanggungjawab,” katanya dalam satu laporan berita.

Dewi, yang mengetuai biro tindakan yang ditubuhkan selepas notis pengusiran disampaikan, berkata penduduk terkejut dengan kenyataan Masiung.

“Kami tidak tahu sama ada untuk menganggap itu sebagai ugutan atau amaran. Dan sejujurnya, LPPB tidak menyediakan sebarang perkhidmatan penyelenggaraan untuk flat ini selama lebih 10 tahun, jika tidak bangunan itu akan berada dalam keadaan yang lebih baik.

“Penyewa berasa kecewa walaupun telah menjelaskan sewa bulanan RM170 seunit,” katanya.

Dewi berkata penduduk telah mengemukakan petisyen memohon dialog dengan lembaga itu tahun lepas, tetapi tidak diendahkan.

Beliau berkata, penduduk yang berada dalam kumpulan B40 telah meminta tempat tinggal alternatif yang lebih dekat dengan lokasi mereka sekarang atau di Putatan atau Penampang.

“Mereka hanya menawarkan 39 penyewa rumah baharu di Sepanggar (pinggir Kota Kinabalu) tetapi hanya lima yang telah menerimanya selepas diyakinkan.

“Ke mana yang lain sepatutnya pergi? Akibatnya, mereka dituduh terlalu memilih dan tidak bersyukur,” katanya.

Dewi berkata penyewa akan kekal di flat tersebut sehingga LPPB memenuhi tuntutan mereka.

“Kami meminta mereka membenarkan kami tinggal sementara mereka mengenal pasti penempatan atau tapak baharu untuk membina rumah kos rendah untuk menempatkan kami semula.

“Pada masa yang sama, mereka harus menyediakan penyelenggaraan untuk rumah pangsa walaupun ini mengambil masa bertahun-tahun kerana ia adalah tanggungjawab mereka,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Laungan azan Jumaat disiar langsung di New Zealand

CHRISTCHURCH: Perdana Menteri New Zealand, Jacinda Ardern berkata azan semasa solat Jumaat akan disiarkan secara langsung di seluruh negara Jumaat ini selain dikehendaki berdiam selama dua minit.

“Terdapat hasrat untuk menunjukkan sokongan kepada komuniti Muslim semasa mereka kembali ke masjid pada Jumaat ini,” katanya.

Perdana Menteri New Zealand, Jacinda Ardern berucap kepada penuntut ketika lawatan beliau di Sekolah Tinggi Cashmere di Christchurch, New Zealand

Masjid Al Noor yang mempunyai kesan peluru semasa insiden yang mengorbankan lebih 40 orang sedang diperbaiki untuk digunakan pada solat Jumaat itu nanti.

Sementara itu, Majlis Imam Kebangsaan Australia menyeru imam menyampaikan khutbah Jumaat di masjid Christchurch yang menjadi lokasi tembakan itu.

“Serangan terhadap mana-mana orang Islam dan individu tidak bersalah di merata-rata seperti menyerang semua orang Islam dan semua orang di seluruh dunia,” kata majlis dalam satu kenyataan. -Reuters


Bung Janji Segera Baiki Jalan Rosak & Jambatan Runtuh Akibat Banjir Di Sabah

KOTA KINABALU: Kerajaan negeri melalui Jabatan Kerja Raya (JKR) akan mengambil tindakan pembaikan segera jalan dan jambatan yang runtuh akibat hujan lebat dan banjir yang berlaku di beberapa daerah di Sabah.

Timbalan Ketua Menteri Datuk Seri Bung Moktar Radin berkata, susulan hujan lebat yang berterusan sejak beberapa hari lalu, ia mengakibatkan banjir berlaku hingga menyebabkan banyak jalan runtuh termasuk jambatan di daerah Pitas.

Menteri Kerja Raya ini berkata, pihaknya sudah menerima laporan daripada JKR mengenai kejadian ini dan jurutera JKR daerah di kawasan terlibat telah turun padang memantau serta memberikan laporan terperinci mengenai kerosakan yang dialami.

Beliau berkata, selain Pitas, JKR juga menerima laporan berlakunya runtuhan di Kota Marudu dan Beluran.

Bung berkata, antara kejadian tanah dan jambatan runtuh yang dilaporkan berlaku di daerah Pitas ialah Jalan Langkon-Pitas (KM53.05), Jalan Maringgan (KM1.7), Jalan Suang Duyung-Layak-Layak(KM0.25) ,Jalan Suang Duyung-Layak-Layak (KM 4.25) Jalan Sosop Bal (Kampung Rinasuk), Jalan Ulu Malubang (KM15.5) Jalan Mongkubou Laut (KM2.0) Jalan Mongkubou Laut (KM6.95) dan Jalan Telaga (kerosakan Jambatan Sungai Paparoun runtuh ekoran banjir).

“Untuk kes jalan  runtuh yang tidak terlalu serius, kerja-kerja pembersihan telah pun dilaksanakan oleh JKR termasuk jalan-jalan dibawah seliaan kontraktor  atau syarikat konsesi,” katanya dalam satu kenyataan, hari ini.

Menurutnya, bagi kes-kes jalan runtuh termasuk jambatan yang memerlukan kos pembaikan yang tinggi, penilaian akan dilakukan bagi menentukan anggaran kos pembaikan.

Katanya, pembaikan segera akan dilakukan bagi memastikan sistem perhubungan penduduk yang terlibat dapat dipulihkan dengan kadar segera.

Bung juga meminta semua jurutera JKR daerah  agar bersiapa-siaga memantau keadaan  bagi menghadapi sebarang kemungkinan sekiranya hujan berterusan  dan banjir berlaku.

Sementara itu, Pengarah JKR, Ir .Ali Ahmad Hamid turut memantau keadaan jalan dan jambatan terjejas akibat banjir dan tanah runtuh di Kota Marudu dan Pitas.

“Kita telah menerima laporan penuh dari jurutera daerah yang terlibat dan kita akan menilai anggaran kos untuk pembaikan segera,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AirAsia Tawar Promosi Enam Juta Tempat Duduk Dengan Harga Bermula RM12

SEPANG: AirAsia, syarikat penerbangan tambang rendah terbaik dunia selama 11 tahun berturut-turut menawarkan promosi jualan hebat enam juta tempat duduk sempena meraikan 600 juta pelanggannya.

Promosi untuk ahli AirAsia BIG itu bermula daripada RM12 untuk penerbangan dari Kuala Kumpur ke Pulau Pinang, Kuantan, Johor Bharu, Kota Kinabalu dan Kuching, dan daripada RM50 untuk penerbangan ke Surat Thani, Krabi, Visakhapatnam, Maldives (Male), Bangkok dan Can Tho.

“Terbang bersama AirAsia X serendah RM196 dari Kuala Lumpur ke Tianjin, Seoul, Taipei, Gold Coast, Osaka dan destinasi jarak jauh lain yang menarik.

Untuk menikmati lebih keselesaan dan pelbagai kelebihan lain, terbang dengan tempat duduk Premium Flatbed yang telah memenangi pelbagai anugerah dari Kuala Lumpur ke Wuhan, Busan, Fukuoka, Melbourne daripada RM796.

“Selain itu, nikmati diskaun 16 peratus apabila anda membuat pilihan tempat duduk menerusi Pick-A-Seat bagi tempahan awal, diskaun sehingga 40 peratus untuk tempahan hotel terpilih dan diskaun sehingga 60 peratus untuk tempahan pakej percutian penerbangan dan hotel.

“Ahli BIG juga boleh mengumpul 600 mata ganjaran tambahan apabila mereka menempah aktiviti dalam tempoh jualan istimewa ini dengan perbelanjaan minimum RM200,” katanya dalam satu kenyataan.

Tawaran itu boleh ditempah di airasia.com atau aplikasi mudah alih AirAsia bermula 23 September 2019 hingga 26 September 2019 untuk perjalanan antara 10 Februari dan 15 Disember 2020.

Sementara itu, Ketua Pegawai Komersial Kumpulan Airasia, Karen Chan, berkata sebagai tanda penghargaan kepada 600 juta penumpang, pihaknya menawarkan jualan hebat di seluruh rangkaian AirAsia.

Beliau berkata, sebagai sebuah syarikat teknologi perjalanan, jualan hebat AirAsia akan menawarkan lebih daripada sekadar promosi penerbangan.

“Justeru, pastikan anda merebut peluang untuk mendapatkan diskaun eksklusif bagi hotel terpilih, aktiviti dan pakej penerbangan dan hotel apabila anda membuat tempahan di airasia.com,” katanya.

Ahli AirAsia BIG, pengguna BigPay dan pemegang Kad Kredit AirAsia boleh menikmati akses terlebih dahulu selama 24 jam mulai 22 September 2019.

Log masuk sebagai Ahli BIG untuk menikmati akses kepada tempat duduk pada harga terendah. Ahli AirAsia BIG juga boleh menebus tempat duduk promosi bermula dari serendah 500 Mata Ganjaran BIG di laman airasiabig.com dan aplikasi mudah alih AirAsia BIG.